Нохум Глава 1\nНайнаво шаҳри ҳақида башорат. Бу китобда Элқўшлик Нохумга келган ваҳий баён қилинган.\nЭгамиз рашкчи, қасоскор Худодир, Эгамиз қасоскор, дарғазабдир. Ғанимларидан Эгамиз қасос олар, Душманларидан ғазабланиб юрар.\nЭгамизнинг жаҳли тез эмас, Унинг кучи буюкдир, Айбдорни Эгамиз асло оқламас! Юрган йўли қуюну бўрон бўлар. Оёғи остидан чангдай Кўтарилар қора булутлар.\nУ денгизга дўқ уриб, уни қуритар, Барча дарёларни қақратиб юборар. Башан ва Кармил яйловлари хазон бўлади, Лубнон гуллари сўлиб қолади.\nУнинг олдида силкинар тоғлар, Парчаланиб кетар адиру қирлар. Ҳузурида замин тебранар, Бутун жаҳон ва ундаги мавжудот қалтирар.\nУнинг қаҳрига ким бардош бергай?! Алангали ғазабидан ким омон қолгай?! Унинг ғазаби оловдай ёйилар, Унинг олдида қоялар чилпарчин бўлар.\nЭгамиз яхшидир, Кулфат кунида қўрғондир У, Худода паноҳ топганларни сақлайди У.\nТошқин сел билан Найнавони вайрон қилар, Ёвларининг пайига тушиб, зулматга ҳайдар.\nЭй Найнаво, нечун Эгамизга қарши фитна уюштирасан?! Ахир, У бир уриб сени қириб ташлайди, Иккинчи уришига ҳожат бўлмайди.\nЧирмашган тикану қуруқ хас–чўп каби Сизлар ҳам, эй майхўрлар, ёндириб ташланасиз!\nЭй Найнаво, қабиҳ шоҳ сендан чиқди, Эгамизга қарши у фитна–фасод қилди.\nЭгамиз эса шундай айтур: “Оссурияликлар кучли ва беҳисоб бўлсалар–да, Улар қирилиб, йўқ бўладилар. Эй халқим, бошингга кулфат солдим! Энди бундай кулфат солмайман зинҳор!\nСени Оссурия бўйинтуруғидан озод қиламан, Кишанларингни узиб ташлайман.”\nСен ҳақингда, эй Оссурия, Эгамиз шундай амр этар: “Сенинг номинг дунёдан ўчар. Йўқ қиламан худоларинг уйидаги қуйма ва ўйма бутларни, Ярамас хулқ–атворинг учун ҳозирлайман қабрингни.”\nҚаранг! Хушхабар келтирувчи кимса, Тоғлар оша шошиб келади бу ёққа. Тинчликни эълон қилади У сизга! Эй Яҳудо халқи, нишонлагин байрамларингни, Олиб кел онт ичиб атаган назрларингни. Юртингга тажовуз қилмас энди қабиҳлар, Зеро, тамомила йўқ бўлди улар.


Тошкент +25,5 °C\n7 Июл 2020 Барчамиз уйғонишимиз керак\n6 Июл 2020 Банк соҳасида стратегия ижроси ва трансформация жараёни муҳо…\n6 Июл 2020 Ўзбекистон Республикаси Президенти Қозоғистон Республикасини…\n6 Июл 2020 Пандемия нақд пул муомаласига ҳам таъсир ўтказган\n3 Июн 2020 327\nУнда дунёнинг 22 та давлатининг пойтахтлари ва йирик шаҳарлари бошқарувчилари иштирок этмоқда. Анжуманнинг асосий нуқтаси Корея пойтахти Сеул шаҳри мерияси.\nАнжуманда дунё шаҳарлари бошқарувчилари ўз тажрибаларидан келиб чиққан ҳолда COVID-19ни буткул енгиш йўлларини излаш ва бу борада глобал ҳамжиҳатлик ва ҳамкорлик тизимини яратиш масаласини атрофлича муҳокама қилишлари режалаштирилган.\nСаммитни анжуман модератори Тереза Сенгюнг Ра очиб берди.\nСўнг Сеул шаҳри мери Пак Вонсун сўзга чиқиб, Сеулнинг коронавирус пандемиясининг келиб чиқиши мумкин бўлган оқибатларини ҳал этишга қарашлари ҳақида сўз юритди. Лондон мери Содиқ Хон эса уларнинг шаҳридаги бугунги ҳолат ҳақида маълумот берди. Мериленд округи губернатори Лерри Хоган ҳам айни пайтдаги вазиятга тўхталиб ўтди, Жакарта мери Аниес Басвидан Жакарта коронавирус пандемиясидан нималарни ўргангани ва дунё шаҳарлари қандай ҳамкорлик қилиши кераклигига тўхталиб ўтди. Москва мери Сергей Собянин ҳам Россиянинг коронавирусга қарши курашдаги тажрибаси, унга қарши ишлаб чиқилаётган вакцина ва дорилар, ҳозирги вазият ва натижалар ҳақида маълумот берди.\nШунингдек, саммитда Билбао мери Хуан Мари Абурто, Куала-Лумпур мери Дато Нур Хишам Дахлан, Монреал мери Валери Планте, Анқара мери Мансур Яваш, Улан Батор мери Амирсайхан Саинбуян, Тел-Авив мери Рон Хулдай, Фритаун мери Ивонне Аки Савер, Коломбо мери Рози Сенанаяки, Тошкент шаҳар ҳокими ўринбосари Шароф Раҳмонов, Лима шаҳри мери Хорхе Мунюс Веллс, Будапешт шаҳар ҳокимининг ижтимоий масалалар бўйича ўринбосари Эржибет Немет, Деҳли шаҳри бош вазири ўринбосари Дели Маниш Сисодия, Гуаякил шаҳри мери Синтия Витери, Киев мери Виталий Кличко, Афина шаҳри мерининг таълим ва соғлиқни сақлаш масалалари бўйича ўринбосари Эммануил Калампокаслар ўз ҳудудларидаги вазият, коронавирусга қарши кураш борасида олиб борилаётган ишлар, эришилган натижалар ва пандемиядан кейинги давр учун мўлжалланган ишлари ҳақида маълумот бериб ўтдилар.\nХусусан, дунё шаҳарлари бошқарувчилари ўз чиқишларида пандемия сабабли барча ҳудудларда вируснинг янада кенг тарқалишига чек қўйиш ва ушбу пандемик инқирозни енгиб ўтиш учун барча кучларини сарф қилаётганликларини таъкидлаб ўтдилар. Тажриба касалликлар чегара ва ирқ танламаслигини ва уларни халқаро ҳамжамиятнинг келишилган хатти-ҳаракатлари орқали енгиш, оқибатларини юмшатиш мумкинлигини ўргатганини таъкидлаб ўтдилар, деб хабар беради Тошкент шаҳар ҳокимлиги матбуот хизмати.\nСаммитнинг биринчи куни якунида Сеул мери COVID-19 пандемиясига қарши курашишда шаҳарлараро тармоқни ташкил этишга оид таклифини баён этди.\nПан Вонсуннинг сўзларига кўра, бу борада давлатлараро ҳамжиҳатлик ниҳоятда зарур. Шундан келиб чиқиб, инфекцион касалликларга тезкор чораларни кўриш имкониятини берувчи шаҳарлараро тармоқни барпо қилиш лозим.\n- инфекцион касалликни яширин даврида аниқлаб, унга жавоб чораларини кўришда ҳамкорлик қилиш;\n- ҳамкор шаҳарлар билан инфекцион касалликлар тўғрисида маълумот алмашиб, биргаликда амалиёт учун барча кучларни жамлаш;\n- инфекцион касаллик тарқалганидан кейин ҳамкор шаҳарларда инсоний-моддий ресурсларнинг қўллаб-қувватланишини таъминлаш;\n- инфекцион касалликларга қарши курашишда ихтисослаштирилган тизимни яратиш борасида ҳамкорлик қилиш;\n- инфекцион касалликлар сабабли вужудга келган ижтимоий-иқтисодий инқирозни енгиш учун эркин шаҳарлараро ҳаракатланиш ва иқтисодий фаоликка кўмаклашиш каби вазифаларни биргаликда бажаришга шароит яратади.\nЎзбекистон Республикаси Президенти Қозоғистон Респ…\nЎзбекистон Республикаси Президенти Шавкат Мирзиёев 6 июль куни Қозоғистон Респу…\nПандемия нақд пул муомаласига ҳам таъсир ўтказган\nЎзбекистон Республикаси Марказий банки ушбу жараённи қисқача шундай&n…\nТож-Маҳал зиёрат учун ёпиқ\nКоронавирус туфайли Ҳиндистонда Тож-Маҳал ва бошқа ёдгорликларнинг очилиши беко…\nСайёр қабулда тадбиркорларга жойида 3 млрд сўм унд…\nПрезидент Халқ қабулхоналари томонидан вазирлик ва марказий идоралар, ҳуд…\n7 Июн 2020 2423\n11 Июн 2020 2362\n12 Июн 2020 2223\n12 Июн 2020 1961\n12 Июн 2020 1794\n12 Июн 2020 1766\n12 Июн 2020 1732\n8 Июн 2020 1582\n8 Июн 2020 1334\n14 Июн 2020 1207\n15 Июн 2020 1192\n18 Июн 2020 1099\n23 Июн 2020 1053\n12 Июн 2020 965\n10 Июн 2020 900\n24 Июн 2020 840\n13 Июн 2020 824\n9 Июн 2020 761\n10 Июн 2020 737


16:11 24 Октябр 2020\n18:10 12.11.2019 (Янгиланган 18:56 12.11.2019) Ҳавола олиш\nТОШКЕНТ, 12 ноя — Sputnik. Иқтисодчи Одил Олимжонов Ўзбекистоннинг ЕОИИга кириши нима сабабдан фойдали бўлишини тушунтирди\n“Биз Россия, Қозоғистон ва бошқа давлатлар билан бирга Евроосиё қитъасида яшаймиз ва бизнинг иқтисодий муносабатларимиз бир йилда пайдо бўлмаган: ҳамкорлик бир неча асрлар давом этиб келмоқда. Марказий Осиё минтақаси – бу ягона халқ хўжалиги комплекси. Ҳозир бир қанча танаффусдан сўнг мамлакатлар ўртасида яна яқинлашиш жараёни кузатилмоқда. Ўзбекистоннинг ЕООИга қўшилиши барча учун фойдали бўлади деб ҳисоблайман”, - деди Олимжонов Sputnik мухбири Алексей Стефанов билан бўлган суҳбатда.\nЭкспертнинг фикрига кўра, Ўзбекистон учун товарларни экспорт ва импорт қилиш янада осонлашади, зероки ЕОИИ ягона божхона майдонига эга.\nЯна бир муҳим масала мамлакатнинг хорижда яшаб ва меҳнат қилиб келаётган фуқаролари билан боғлиқ.\n“Ҳозирда икки миллиондан зиёд ўзбекистонлик мигрантлар хорижда, асосан Россияда ишлайди. Улар ҳозир ўзларининг катта пулини патентга топширишади. ЕОИИга кирсак, улар учун бўлган шароит яхши томонга ўзгаради”, - дея ҳисоблайди эксперт.\n“Иттифоқнинг амалдаги аъзолари ҳам фойда кўришади, зероки Ўзбекистон йирик саноат ва қишлоқ хўжалиги салоҳиятига эга”, - деди Олимжонов.\n“Валдай” клубининг X Осиё анжумани Самарқандда бўлиб ўтди. Форум доирасида Тараққиёт ва қўллаб-қувватлаш жамғармаси ва Ўзбекистон президенти ҳузуридаги Стратегик ва минтақалараро тадқиқотлар институти (СМТИ) ўртасида ҳамкорлик тўғрисидаги битим имзоланди. Шунингдек, россиялик ва ўзбекистонлик экспертлар икки томонлама муносабатларнинг муҳим масалаларини муҳокама қилишди.


Ўзбекистонда Ишсизлик нафақаси ўзининг иқтисодий вазифасини бажараётгани йўқ – mulkdor.com\nЎзбекистонда Ишсизлик нафақаси ўзининг иқтисодий вазифасини бажараётгани йўқ\nApril 16 2019, 04:04 ЖамиятИқтисодИқтисодиёт хабарлариЎзбекистонЯнгиликлар\nЎзбекистонда ишсизлик нафақаси ўзининг иқтисодий вазифаларини бажараётгани йўқ. Унинг миқдорини меҳнатга ҳақ тўлашнинг энг кам миқдорига тенглаштириш режалаштирилмоқда. Бу ҳақда бандлик ва меҳнат муносабатлари вазири Шерзод Кудбиев маълум қилди. Ўтган жума куни вазирнинг жамоатчилик билан очиқ учрашувида «Аҳоли бандлиги тўғрисида”ги қонуннинг янги таҳрири концепцияси тақдим этилди, деб ёзади «Газета.uz» нашри.\nЭнди ўзбекистонда ногирон фарзандини ...\n2019 йил 18 март куни Ҳукуматнинг айрим қарорларига ўзгартириш ва қўшимчалар киритилди. Киритилган қўшимчаларга мувофиқ, эндиликда тегишли иш стажига эга бўлмаган болаликдан ...\nЖамиятMarch 19 2019, 10:03\nФермер хўжалигининг ерини ҳоким олиб қўйишга ...\nЎтган йиллар давомида халқимиз онгида кичик бизнес ва хусусий тадбиркорлик, фермерлик деган тушунчалар шаклланди. Бу эса Конституциямизнинг 36-моддасидаги “Ҳар бир шахс ...\nЖамиятNovember 22 2018, 01:11\nФарғонада миб ходими қарздорлиги бўлмаган ...\nҚарздорлиги бўлмаган фуқарони алдаб, пул ундирмоқчи бўлган МИБ ходими ўтказилган тезкор тадбирда 600 минг сўм билан ушланди, деб ёзади ЎзА сайти. Коммунал тўловларни ўз ...\nЖамиятMay 27 2019, 06:05


Тошкент архитектура-қурилиш институтида биринчи талабалар коворкинг-маркази...\n06.02.2019 23:45 0 1405\n«Ёшлар келажагимиз» давлат дастури ижросини таъминлаш мақсадида Олий ва ўрта махсус таълим вазирлигининг молиявий кўмагида Тошкент архитектура-қурилиш институтида талабалар коворкинг маркази ташкил этилди. Бу республика ОТМлари орасида биринчи коворкинг маркази ҳисобланади. Бу ҳақда Олий ва ўрта махсус таълим вазирлиги матбуот хизмати хабар берди.\nКоворкинг марказида талабалар қизиқарли архитектура лойиҳалар устида ишлашлари, мустақил ёки гуруҳ билан ишлаган ҳолда тажриба алмашиш ва ўз ғояларини ривожлантириши, жамоат ишлари билан шуғулланишлари мумкин.\nЭътиборлиси, коворкинг марказининг дизайн лойиҳасидан тортиб, то хонанинг ички безагигача бўлган ишларни институт талабалари ўз устозлари билан биргаликда амалга оширишган.\nМарказ ҳар хил шаклга эга бўладиган (трансформер) мебел, тақдимот ускуналари, маркерли тахта (доска)лар билан жиҳозланган ҳамда архитекторлар учун барча замонавий дастурлар ўрнатилган иккита алоҳида компьютер хоналари мавжуд.\nКелгусида бу каби марказлар бошқа ОТМларда ҳам ташкил этилади.\nТаълим 16/07, 10:18\nҚабул тугади! Бир миллиондан ортиқ абитуриент талаба бўлиш учун курашади\nТаълим 15/07, 12:09


10:00 / 03.06.2019 2380 pdf Ўқиш режими + -\nВа одамлардан «Аллоҳга иймон келтирдик», дейдиган, сўнгра Аллоҳнинг йўлида озорланса, одамларнинг фитнасини Аллоҳнинг азобидек қабул қиладиганлари ҳам бор. Агар Роббинг томонидан нусрат келса, улар: «Албатта, биз сиз билан бирга эдик», – дерлар. Аллоҳ оламларнинг кўксларидаги нарсаларни яхши билувчи эмасми?!\nКўпчиликка қўшилиб, қизиқиб, осонлик, енгиллик пайтида Аллоҳга иймон келтириб ва буни бошқаларга пеш қилиб, кўкрагига уриб, ўзини дин йўлида жонфидо қилиб кўрсатадиганлар кўп бўлади. Бу ҳолат доимо такрорланиб келган. Айниқса, ёв қочганда, ботир кўпайганидек, ўзининг иймонли эканини пеш қиладиганлар ҳам кенглик пайтларида жуда урчийди. Ушбу ояти каримада худди ана шундай кишилар ҳақида сўз кетмоқда.\n«Ва одамлардан «Аллоҳга иймон келтирдик», дейдиган, сўнгра Аллоҳнинг йўлида озорланса, одамларнинг фитнасини Аллоҳнинг азобидек қабул қиладиганлари ҳам бор».\nБундай одамлар, иймон калимасини айтсак бўлди, ҳамма нарса ўз-ўзидан бўлаверади, ҳеч қандай ёмонлик етмайди, деб тасаввур қиладилар. Шунинг учун ҳам Аллоҳнинг йўлида озгина қийналсалар, кофир ва мунофиқлардан уларга озор етса, сабр этолмай қоладилар. Одамларнинг фитнасини Аллоҳнинг азоби деб биладилар. Чидай олмай, турли ҳолатларга тушадилар ва иймондан қайтадилар.\n«Агар Роббинг томонидан нусрат келса, улар: «Албатта, биз сиз билан бирга эдик», – дерлар».\nМунофиқлар иймон калимасини оғизда айтиб, кутиб турадилар. Агар Аллоҳ таоло мусулмонларга нусрат берса, улар ҳам ўзларини ғалабага шерик санаб:\n«...биз сиз билан бирга эдик», – дейдилар.\nДемак, улар иймон калимасини шу мақсад билангина айтганлар. Бу дунё матоҳи умидида, мусулмонларга келадиган яхшиликларга шерик бўлиш мақсадида ўзларини мўмин деб эълон қилганлар. Лекин, оятнинг аввалида айтилганидек, синовга дуч келсалар, шумликлари фош бўлади. Улар ўзларича жуда ҳам устомонлик қилаётганга ўхшайдилар. Лекин ўта ақлсизлик қилаётганлари хаёлларига ҳам келмайди. Ахир устомонлик билан Аллоҳ таолони алдаб бўлармиди?!\n«Аллоҳ оламларнинг кўксларидаги нарсаларни яхши билувчи эмасми?!»\nАхир Аллоҳ таоло нафақат бир гуруҳ мунофиқларнинг, балки бутун оламлардаги одамларнинг қалбида нима борлигини билиб турувчи Зот-ку?! Ҳолбуки, уларнинг мунофиқликлари оддий одамга ҳам очиқ-равшан кўриниб турибди.\n«Анкабут» Албатта, Аллоҳ иймон келтирганларни ҳам яхши билур, мунофиқларни ҳам яхши билур.\nШунинг учун иймон келтирган ҳақиқий мўминлар хотиржам бўлиб, иймонларида собит турсинлар. Мунофиқлар эса тавба қилиб, тўғри йўлга ўтсинлар.\nирода 06:15 / 06 май\nаллохга беадад шукур аллох рози булсин\nҚандай қилиб энг бахтли бўлиш мумкин?\n07:10 / 10.10.2019 4507\n14:10 / 18.04.2018 3238\nБир киши хотини билан қовурилган товуқ еб ўтирар эди. Кимдир эшикни тақиллатиб, .Хайрсадақа қилинг, ночор, мусофир одамман,, деди. Эр ғазаб билан чиқиб, тиланчини давоми...\n225 08:00 / 28 октябрь\n«Муҳаммад алайҳиссаломнинг тараннуми» ёхуд Гёте мусулмон бўлганми?\nҒарб дунёсининг энг буюк адибларидан Вольфганг фон Гёте .Инсоният ҳар жиҳатдан Ҳазрати Муҳаммад соллаллоҳу алайҳи васаллам олдида қарздордир,, деб ҳам давоми...\n3047 19:00 / 25.12.2018\nАллоҳни яхши кўргин, Ундан қўрққин!\nАбдуллоҳ ибн Иброҳим Қурайшийдан ривоят қилинади .Аббос ибн Абдулмутталибнинг ўлими яқинлашгач, у ўғилларига шундай васият қилди .Ўғлим Абдуллоҳ Аллоҳга қасам, давоми...\n579 09:00 / 02 февраль\nОксфордда тадқиқот ўтказаётган ўзбек муслимаси билан суҳбат\nИлм ndash шубҳасиз машаққатли йўл. Бу йўлдан бориш, илмфанда ютуқларга эришиш аёл киши учун ва айниқса ўзбек жамиятида осон вазифа эмас. Шундай бўлсада, қатъий истак, давоми...\n1650 12:02 / 22 февраль\n117 18:00 / 04 декабрь\n255 18:00 / 03 декабрь\n48097 11:58 / 10.10.2018\n60739 11:56 / 10.10.2018\n6716 16:57 / 17.05.2019\n12822 15:03 / 10 март


СУВ – БЕБАҲО НЕЪМАТДИР…. — XOJA BUXORIY O'RTA MAXSUS BILIM YURTI\nСУВ – БЕБАҲО НЕЪМАТДИР….\nАллоҳ таоло Ерни яшашга қулай қилиб яратгани баробарида, унда сувларни оқизиб қўйди, турли ўт-ўлан, дов-дарахтларни ўстириб ҳам қўйди. Қуръони каримнинг кўпгина сураларида Аллоҳ таоло инсонларга ато этган неъматларини эслатар экан, сувни ҳам зикр қилади: “Сизлар ўзларингиз ичаётган сувни (ўйлаб) кўрдингизми? Уни булутлардан сизлар ёғдирдингизми ёки Биз ёғдирувчимизми? Агар Биз хоҳласак, уни шўр ва аччиқ қилиб қўйган бўлар эдик. Бас, (шу обиҳаёт учун ҳам) шукр қилмайсизми?” (Воқеа сураси, 68-70 -оятлари).\nТоза ичимлик сувини эҳтиёждан ташқари ишлатиш ва ҳуда-беҳудага оқизиб қўйиш каби ҳолатларнинг учраётгани ўта ачинарли ҳолдир. Айрим давлатларда тоза ичимлик суви олтинга тенг бўлиб турган, минглаб кишилар, ёш гўдаклар ичимлик суви танқислигидан азият чекаётган бир шароитда, сизу биз Аллоҳ ато этган шундай буюк неъматнинг қадрига етмаслигимиз ношукрликдан бўлак нарса эмас.\nБугунги кунда мусулмонлар орасида Аллоҳ таоло ўзларига ато этган турли неъматлар қатори сувни ҳам исроф қилаётган, бу бебаҳо неъматга бепарво муносабатда бўлаётган кишиларнинг ҳам борлиги ачинарли ҳол. Ҳаётимиз учун энг зарур неъмат бўлган сув исрофи ҳаммасидан ошиб тушяпти. Сувнинг исроф бўлишига йўл қўймай, уни тежаб-тергаб ишлатайлик. Азиз фарзандларимизга ҳам сувни исроф қилмасликни ўргатайлик. Бир дона носоз жўмракдан томчилаётган сув бир соатда қанча бўлишини яхши тасаввур қиламиз. Сувни исроф қилмаслик барчамизнинг бурч ва вазифамиз эканлигини асло унутмайлик.\nАгар мана шу панд-насиҳатларга амал қилиб, Яратганнинг бизга берган ва бераётган неъматларига нисбатан ақл билан иш юритиб, ўз вақтида шукронасини бажо келтирадиган бўлсак, Аллоҳ таоло бу неъматларини бизга янада зиёда қилиб беради.\nСувни тежаш ҳақида ҳадиси шарифда шундай келади: Абдуллоҳ ибн Амр розияллоҳу анҳудан ривоят қилинади, Пайғамбаримиз соллаллоҳу алайҳи васаллам саҳобалардан Саъд розияллоҳу анҳу таҳорат қилаётганларида “Эй Саъад бу исроф нимаси”, – дедилар. Саъд розияллоҳу анҳу: “Таҳоратда ҳам исроф қилиш борми?”, – деди. Расулуллоҳ соллаллоҳу алайҳи васаллам: “Ҳа, агарчи оқиб турган дарёнинг бўйида турган бўлсанг ҳам”, – дедилар (Имом Аҳмад ва Имом Ибн Можа ривояти).\nЮртимиз йилдан-йилга обод бўлиб, халқимиз фаровонлиги борган сайин ортиб бормоқда. Демак, бунга жавобан кечаю кундуз бу неъматларнинг шукронасини адо этиб боришимиз лозим бўлади. Аллоҳга ҳамду сано айтиш, неъматларининг шукрини адо этиш банда учун ҳам ибодат, ҳам Аллоҳнинг унга берган катта мукофотидир.\nБугунги кунда барча инсонлар аввало тоза сув истеъмол қилиб, саломатликларини муҳофаза этишлари нақадар долзарб эканлигини чуқур ҳис этишлари лозим. Шу билан бирга Аллоҳ таолонинг буюк неъмати бўлмиш сувни тоза сақлаш, тежаб ишлатиш ва истеъмолда меъёрга риоя қилишимиз лозимдир….\nPrevious ФИҚҲИЙ ҚОИДАЛАР\nNext ОМОНАТ ДУНЁДАГИ ҒАНИМАТЛАРИМИЗ


私は知らない [ アブー・ザカリーヤー・アル＝マダニー ] - 記事 - ウズベク語 - PDF\nБисмиллаҳ вассолату вассаламу ала росулиллаҳ аммо баъд:\nАзиз биродарлар биз бугунги суҳбатимизда аксар аҳли илмлар унутиб қўйган бир иборат ҳақида сўз юритмоқчимиз. Бу сўз ҳақида салафларимиз нима деганлар ва салаф уламолари уни қай даражада истеъмол қилганлар. Биз ишора қилмоқчи бўлган сўз бирон олим киши сўралган пайтида тез-тез ишлатиб туриши керак бўлган "БИЛМАЙМАН" калимасидир. Қани энди салафларимизнинг бу ҳақдаги сўзларига қулоқ тутайликчи.\nИбн Аббос розияллоҳу анҳумо дедилар: агар олим "БИЛМАЙМАН" ни тарк қилса ҳалокатига йўлиқибди. Алий ибн Ҳусайн ҳам шундай деган.\nШаъбий айтадилар: "БИЛМАЙМАН" илмнинг ярми.\nАлий ибн Аби Толиб розияллоҳу анҳунинг сўзлари будир: "билмаган нарсаси ҳақида "Аллоҳу аъламу" демоқлик кишининг илмига далолат қилади. Чунки Аллоҳ азза ва жалла пайғамбари соллаллоҳу алайҳи ва салламга хитоб қилиб деди: "(Эй Муҳаммад соллаллоҳу алайҳи ва саллам уларга) айтинг: Мен (Қуръонни етказганим учун) сизлардан бирон ҳақ-ажр сўрамайман ва мен сохтакорлардан ҳам эмасман". (Сод: 86)\nИбн Умар розияллоҳу анҳумодан: Илм учдир: сўзловчи китоб, амалдаги суннат ва "билмайман".\nМарвазийнинг ривоятларида имом Аҳмаднинг ушбу сўзлари нақл қилинган: Ҳар бир нарсада гапиравериш дуруст эмас. Пайғамбар соллаллоҳу алайҳи ва саллам бир нарса ҳақида сўралсалар: "Билмайман, Жибрийлдан сўрайчи" дер эдилар.\nМарвазий имом Аҳмаддан сўрадилар: Одамлар олимни ҳамма нарсани билади деб ўйлайдилар. Бунга жавобан Ибн Масъуд розияллоҳу анҳунинг сўзларини келтирдилар: Одамларга ҳар бир сўраган нарсаларида фатво бераверган кимса мажнундир. Абу Абдуллоҳ дедилар: банда Аллоҳдан тақво қилиши ва сўзини ўйлаб сўзлаши лозим, у албатта бу ҳақда сўралади. Одамларга фатво бераётган киши уларни ўз мазҳабига тортиши ва қаттиқлик қилиши мумкин эмас.\nИмом Молик айтадилар: ҳар бир сўраган кишига жавоб бераверишинг илмни хорлаш ва камситишдир.\nИмом Саврий раҳимаҳуллоҳ дедилар: модомики бизга ўргатадиганларни топар эканмиз ўрганаверамиз. Имом Аҳмад дейди: биз қиёматгача илм ўрганамиз.\nИбн Умар розияллоҳу анҳумодан бир аъробий сўради: амма мерос оладими? Билмайман – дедилар.\n— Сиз билмайсизми?\n— Ҳа. Уламоларга бориб улардан сўра.\nҲалиги киши қайрилиб кетгач Ибн Умар ўз қўлларидан ўпиб: Абу Абдурроҳман қандай гўзал сўзни айтди-я. Билмаган нарсасидан сўралганди, билмайман, - деб жавоб берди.\nУлуғ тобеинлардан бири Усмон ибн Осим айтади: улардан бири бирон масъалада фатво бериб юборади, агар бу масъала Умар розияллоҳу анҳудан сўралганда унга Бадр аҳлини жамлаган бўларди.\nИбн Сирийн: киши учун билмаган нарсасини айтганидан кўра жоҳил ҳолда ўлиши яхшироқдир.\nМолик ибн Анас айтадилар: Менинг фатвога лойиқ эканимга етмишта олим гувоҳлик бермагунича фатво бермадим.\nМуҳаммад ибн Мункадир: Олим Аллоҳ билан бандалари ўртасидадир, улар ўртасига қандай киришини ўйлаб олсин.\nИбн Уяйна ва Саҳнун айтадилар: одамларнинг фатвога жасоратлироғи уларнинг энг илми озларидир. Саҳнун: Тўғри жавоб фитнаси мол-дунё фитнасидан қаттиқроқ.\nРабийъа йиғлаётганди, ундан сизни нима нарса йиғлатди, деб сўрадилар? Илми бўлмаган кишидан фатво сўралди ва исломда жуда оғир иш зоҳир бўлди.\nУ ерда баъзи фатво бераётганлар бор, улар қамалишга ўғридан кўра лойиқроқдирлар.\nМуттафақун алайҳи бўлган ҳадисда Абдуллоҳ ибн Амр розияллоҳу анҳу ривоят қилади: Аллоҳ таоло илмни одамлардан суғуриб олиш билан кўтармайди. Лекин илмни уламоларни олиш билан кўтаради, биронта олимни қолдирмагандан кейин одамлар жоҳил кишиларни ўзларига бош қилиб оладилар. Улар сўралсалар илмсиз жавоб берадилар, бас, ўзлари ҳам адашадилар бошқаларни ҳам адаштирадилар.\nАбдуллоҳ ибн Аббос розияллоҳу анҳумо дедилар: Расулуллоҳ соллаллоҳу алайҳи ва саллам таматтуъ қилдилар (яъни, ҳажда). Урва ибн Зубайр деди: Абу Бакр ва Умар таматтуъдан қайтарганлар. Ибн Аббос: Уларни ҳалокатга учрайдилар деб ўйлайман. Мен расулуллоҳ айтди десам, у Абу Бакр ва Умар қайтарган дейди-я. Имом Аҳмад ривояти.\nИмом Бухорий ривоят қилган ҳадисда Усмон розияллоҳу анҳу таматтуъдан ҳамда ҳаж ва умрани жамлашдан қайтарадилар. Алий розияллоҳу анҳу эса бу иккисига ният қиладилар ва расулуллоҳ соллаллоҳу алайҳи ва саллам суннатларини биронтанинг гапи учун тарк қилмайман, дейдилар.\nСолим ибн Абдуллоҳ Шом аҳлидан бўлган бир кишининг Абдуллоҳ ибн Умар розияллоҳу анҳумодан ҳажгача умра билан таматтуъ қилиш ҳақида сўраётганини эшитиб қолди. Абдуллоҳ ибн Умар:\n— у ҳалол, деди. Шомлик киши:\n— отангиз бундан қайтарганлар-ку, деди.\n— қани менга айтчи агар отам ундан қайтарган бўлса, расулуллоҳ соллаллоҳу алайҳи ва саллам уни қилган бўлса отамни буйруғига эргашиладими ёки расулуллоҳ соллаллоҳу алайҳи ва салламникига?\n— албатта расулуллоҳникига.\n— расулуллоҳ шундай қилганлар.\nЗикр қилиб ўтилган сўзлар аҳли илмлар учун айтилган бўлсада эндигина илм талабини бошлаган ёки илмнинг аввалги босқичларида бўлганлар ё умуман илм доирасида бўлмагану бирок бошқаларга сўз бермасдан билган билмаган нарсалари ҳақида гапираверадиганлар ҳам бу гаплардан ўзларига яраша хулоса чиқариб олишлари лозим.\nАллоҳ барча мусулмонларни ҳақ йўлдан адаштирмасин.\nАбу Закария ал Маданий тайёрлади.


Муфтий Усмонхон Алимов ҳазратлари Қирғизистоннинг янги муфтийсини қутладилар ЎЗБЕКИСТОН МУСУЛМОНЛАРИ ИДОРАСИ НАМАНГАН ВИЛОЯТИ ВАКИЛЛИГИ\nКуни кеча Қирғизистон мусулмонлари қурултойи бўлиб ўтди. Унда ташкилий масала кўрилиб, Қирғизистоннинг янги муфтийси сайланди.\nУшбу лавозимга тўққиз киши номзоди қўйилган бўлиб, улар ичидан Замир Ракиев мамлакат олий муфтийси этиб сайланган. Бу ҳақда Қирғизистон мусулмонлари диний идораси матбуот хизмати хабар бермоқда. Янги сайланган Замир Ракиев бир неча йил собиқ муфтий ўринбосари бўлиб фаолият юритган.\nМаълумот учун, Замир Ракиев 43 ёшда бўлиб, мамлакатнинг Норин вилоятида таваллуд топган. У Ракиев Мисрдаги диний курсларни тугатган, Бишкек гуманитар университетида шарқшунослик бўйича таҳсил олган. 2020 йилда Бишкек қозиси бўлган.\nШу муносабат билан Ўзбекистон мусулмонлари раиси, муфтий Усмонхон Темирхон ўғли Алимов ҳазратлари Қирғизистон мусулмонлари диний идорасининг янги муфтийси Замир ҳазрат Ракиевга янги лавозимга сайлангани муносабати билан табрик йўлладилар. Унда жумладан бундай дейилган:\n“Ҳурматли, Қирғизистон мусулмонлари идораси раиси, муфтий Замир қори Ракиев ҳазратлари! Сизни Қирғизистон мусулмонлари идораси раиси, муфтий этиб тайинланганингиз билан чин қалбдан, самимий муборакбод этаман. Ушбу шарафли вазифани адо этишингизда, Аллоҳ таборака ва таолодан куч-қувват ва улкан зафарлар тилайман.\nМаълумки, халқларимиз азалдан бир заминда яшаб, бир дарёдан сув ичган. Хурсандчилик кунларини бирга нишонлаган, оғир дамларида эса бир-бирига ёрдам қўлини чўзган.\nҲақ таолога шукрки, сўнгги йилларда мамлакатларимиз ўртасидаги ўзаро ҳамкорлик алоқалари янги босқичга чиқиб, жадал ривожланиб бормоқда. Икки давлат президентларининг бу йўлдаги саъй-ҳаракатлари таҳсинга лойиқдир.\nШу ўринда Ўзбекистон мусулмонлари идораси ва Қирғизистон мусулмонлари идораси ўртасидаги ҳамкорлик алоқалари мустаҳкамланиб бораётгани бизни жуда ҳам қувонтирмоқда.\nБиз дин пешволари халқларимиз орасидаги яқин қўшничилик, дўстлик алоқаларини янада ривожлантиришга, тинчлик-осойишталикни таъминлашга бор куч-ғайратимизни сафарбар этишимиз лозим.\nҲурматли муфтий Замир қори Ракиев ҳазратлари! Сизни яна бир бор, Қирғизистон мусулмонлари идораси раиси, муфтий этиб тайинланганингиз билан қутлайман. Ҳақ таборака ва таолодан сиҳат-саломатлик, куч-ғайрат ҳамда иш фаолиятингизда улкан зафарлар тилайман”.


Бобил инсоният тарихидаги энг қадимий, энг йирик шаҳарлардан биридир. Унинг тарихини кузатарканмиз, урбанистик марказларнинг узлуксизлигини ва давомийлигини кўрамиз.\nБобил ва унинг атрофида жуда қадимдан катта-кичик шаҳарлар вужудга келган. Бобил инқирозга учраганидан сўнг ҳам унинг яқинида йирик шаҳарлар вужудга келаверган.\nБуни ҳар хил тушунтиришади. Биринчи нуқтаи назар: шаҳарлар қулай географик ҳудудда жойлашгани боис, янги шаҳарлар ҳам унинг атрофида вужудга келаверади.\nИккинчи нуқтаи назар: кейинги халқлар олдинги халқлар яратиб кетган тайёр инфратузилмани ўзлаштириб, давом этади.\nВаллестрайн айтганидай, империялар дунё-иқтисодиётлари бир-бири билан иқтисодий жиҳатдан боғлиқ вилоятлар ва давлатлардан иборат кичик “дунё”лар яратади; империялар йўқ бўлса ҳам бу дунёлар узоқ вақт сақланади – йиллар, асрлар давомида бир-бири билан иқтисодий ва маданий алоқада бўлган халқлар бу алоқаларни давом эттиради.\nБу яқинликдан фойдаланган ҳолда мана шу ҳудудда янги империялар яратиш мумкин. Янги империялар яратилмаса, бу яқинлик секин-аста йўқолиб боради.\nБу жиҳатдан Аҳамонийлар давлати ҳам, ундан кейинги давлатлар ҳам Бобилнинг давомидир, яъни Бобил салтанатининг инфратузилмаси, анъанаси, мероси Аҳамонийлар томонидан ўзлаштирилган ва давом эттирилган: давлат тузуми, бюрократия, ёзув, ҳатто тил.\nБобил атрофида кўп сиёсий воқеалар рўй берган; Александр Македонский ҳам Бобилни ўз пойтахти деб эълон қилган ва шу ерда вафот этган. Унинг меросхўрлари ҳам Бобилни марказлардан бири деб билган.\nПарфия ҳукмдорлари Бобилни эгаллаб, ўзларини Бобил шоҳлари деб эълон қилиши ҳам эски анъанага, Бобил дунё-иқтисодиётига меросхўр эканини кўрсатишга қаратилган қадам эди.\nЛекин у пайтга келиб Бобил анчайин тушкунликка келиб қолгани боис, унинг яқинидаги Упи (Опис) шаҳри пойтахтга айлантирилди. Опис Салавкийлар империяси даврида Салавкия деб қайта номланган эди. Парфияликлар унга Ктесифон номини берди. У Парфия империясининг пойтахтига айланди.\nСосонийлар Парфияни қулатгач, улар ҳам Ктесифонни ўзларига пойтахт қилиб танлади. Яъни улар ҳам парфияликлар даъво қилган Бобил дунё-иқтисодиётига меросхўр сифатида сиёсат саҳнасига чиқишди.\nФорслар даврида Ктесифон жаҳоннинг энг йирик шаҳарларидан бирига айланди. Ктесифоннинг ўзи бир пайтлар Бобил атрофида ўсиб чиққан кичик шаҳарлардан бири бўлганидай, энди унинг атрофида шаҳарлар ўсиб чиқди: Валашобод (Парфия шоҳи Валаш қурдирган), Веҳ-Ардашер (эски номи Салавкия, Сосонийлар сулоласи асосчиси Ардашер номига қайта номланган), Веҳ-Антиоки Хусрав (эски Антиохияни Сосоний Хусрав қайта номлаган), Аспанбор.\nАраб халифалигининг биринчи сулоласи – Уммавийлар Аббосийлар томонидан ағдариб ташлагач, халифа Абу Жаъфар ал-Мансур 762 йил 30 июлда эски Ктесифон (араблар Мадойин дейди) ва Бобил харобаларидан узоқ бўлмаган ерда янги шаҳар – Бағдодга асос солади ва халифалик пойтахтини Дамашқдан янги шаҳарга кўчиради. Пойтахт номига қараб Араб халифалиги баъзан икки босқичга бўлинади: Дамашқ халифалиги ва Бағдод халифалиги.\nАббосийлар узоқ асрлар мобайнида Бағдод халифалари бўлиб қолади. Бошида улар улкан империя ҳукмдорлари бўлса, кейинчалик кўп жиҳатдан Шарқ сиёсатида Европадаги Рим папаларига ўхшаш ролни бажаради: фақат Бағдодга эгалик қилиб, диний нуфузидан фойдаланган ҳолда у ёки бу сулолаларни, давлатларни бир-бирига тўқнаштиради, турли мусулмон вилоятларига таъсир ўтказади ва ҳоказо.\nТурли сулолалар ўз вақтида Бағдодни эгаллаб, амалда уни бошқаради, лекин Аббосийлар сулоласини диний ҳаёт раҳбарлари сифатида сақлаб қолади.\n1258 йилда мўғул хони Хулагухон қўшинлари Бағдодни эгаллаб, вайрон қилиши қарийб 3,5 минг йил ҳукм сурган Бобил дунё-иқтисодиётига чек қўяди.\nБағдод шаҳри сақланиб қолади, лекин ортиқ илгариги нуфузга эга бўлмайди ва дастлаб Элхонийларнинг, охирида Усмонлиларнинг бир вилояти маркази вазифасини бажаради. Лекин иқтисодий-маданий анъананинг узоқ яшашини эътироф этмай иложимиз йўқ.\nБобил жудаям гўзал ва том маънода улкан шаҳар бўлган. У барчани улканлиги, ранг-баранглиги, космополитлиги, бағрикенглиги ва ўта замонавийлиги билан ҳайратда қолдирган.\nЯҳудийларда, христианларда, юнонларда у ҳашамат, бойлик ва ахлоқий бузуқлик рамзига айланган. Инсоният тараққиётининг мазмунини очиб берадиган, ўтмишнинг мантиқини, ҳис-туйғуларини тушунишга, 4 минг йиллик маданий ва лисоний хилма-хилликни тушунишга кўмак берадиган тарихни ва айни пайтда поэтик ҳиссиётларни ўзида жамлайди Бобил тарихи. Ўтмишга саёҳат қилиш мумкин бўлса, Бобилни кўришни хоҳлардим. Афсус, бунинг иложи йўқ.\ndata-title="Бобилга саёҳат" data-description="<!-- wp:paragraph --> <p>Бобил инсоният тарихидаги энг қадимий, энг йирик шаҳарлардан биридир. Унинг тарихини кузатарканмиз, урбанистик марказларнинг узлуксизлигини ва давомийлигини ..." data-image="https://eltuz.com/wp-content/uploads/2020/06/r62479870.jpg" data-url="https://eltuz.com/sas/214232/" data-services="facebook,odnoklassniki,twitter,telegram" data-counter="ig">


Барак Обама сиёсати танқидчилари митинг ўтказди\n17 октябр 2021, Тошкент вақти: 07:29\n“Америка шуҳратини қайта тиклаш” чақириғи билан чиққан ўн мингга яқин одам шанба куни Вашингтон шаҳридаги Линколн хотира мажмуи қаршисида митинг ўтказди.\nМитингни Fox телевидениеси бошловчиси Гленн Бэк уюштирди ва унда иштирок этган Сара Пэйлин йиғилганларга қарата мурожаатида Обама маъмурияти сиёсатини танқид қилди.\n- Биз Американинг, баъзилар истак-ҳоҳишларига кўра, тўлиқ ўзгартирилишига йўл қўймаслигимиз шарт. Биз Американи қайта тиклашимиз керак, Американинг шуҳратини қайта тиклашимиз керак, - деди 2008 йилда ўз номзодини вице-президентликка кўрсатган республикачи Сара Пэйлин.\nАйни пайтда бу митинг баъзи ҳуқуқ фаоллари Мартин Лютер Кингнинг ирқий дискриминацияга қарши “Бир орзуим бор” номли тарихий нутқи янграган айни жойда ва айни кунда уюштирилганини танқид қилди.


Яқин 10 кун ичида Инвестициялар ва ташқи савдо вазирлигининг ҳудудий бўлинмаларида доимий фаолият юритувчи ҳудудий экспорт штаблари ташкил этилади. 1 февралдан бошлаб экспортчи ташкилотларга экспортолди молиялаштириш ажратилади.\nЖорий йил 14 январ куни «2021 йилда Ўзбекистон Республикасининг экспорт салоҳиятини амалга ошириш чора-тадбирлари тўғрисида»ги президент қарори имзоланди. Қарорда жорий йил экспорт салоҳиятини тиклаш ва кенгайтириш бўйича ишлар ҳақида маълумот берилган, деб хабар бермоқда Kun.uz мухбири.\nТаъкидланишича, 10 кун муддатда «Ишлаб чиқарувчидан то истеъмолчига» тамойили асосида Инвестициялар ва ташқи савдо вазирлигининг ҳудудий бўлинмаларида доимий фаолият юритувчи ҳудудий экспорт штаблари ташкил этилади.\nШунингдек, экспортни қўллаб-қувватлаш жамғармаси томонидан экспортга йўналтирилган махсулотларни ишлаб чиқариш учун 100 миллион доллар ажратилиши белгиланди. 2021 йил 1 февралдан экспортчи ташкилотларга экспортолди молиялаштириш ажратилиши маълум қилинди.\nБундан ташқари, 2021 йил 1 апрелдан маҳаллий экспортчи корхоналарнинг савдо уйларини очиш ва сақлаш, офис, савдо ва омбор биноларини ижарага олиш, шунингдек, реклама кампанияларини ташкил қилиш билан боғлиқ чет элдаги харажатларининг 50 фоизи Экспортни рағбатлантириш агентлиги маблағлари ҳисобидан қоплаб берилади.\nАввалроқ, Инвестициялар ва ташқи савдо вазири Сардор Умурзоқов экспортга юборилган маҳсулот учун маблағнинг тадбиркор ҳисобига келиб тушиши, уни ундириб олиш ишлари бўйича янги тизим йўлга қўйилишини маълум қилганди.\nШунингдек, вазир 2021 йилда ўзгараётган инвестицион сиёсат ҳақида маълумот берган.


«Арсенал» ҳужумчиси UFC жангчиси Конор Макгрегорни жангга чорлади\n«Арсенал» жамоасининг франциялик ҳужумчиси Оливье Жиру UFC жангчиси Конор Макгрегорни жангга чорлади. У ўз жамоадоши Лоран Косьельнига берган интервьюсида шу ҳақда айтиб ўтган. Бу ҳолат видеоёзуви YouTube порталида пайдо бўлган.\nЖиру шу вақтгача ҳеч қачон рингга кўтарилмагани, аммо ирландиялик бу жангчига қарши чиқишга тайёрлигини қайд этиб ўтган.\n«Макгрегорга қарши қанча муддат туриб бера оларканман, билмадим. Балки 10 сониядир. Мен ҳеч қачон қафасда жанг қилмаганман, аммо у билан учрашиш қизиқарли бўларди. Агар Макгрегор қарши бўлмаса» - деган Жиру.


Педро: «Мен Моуриньо билан гаплашмадим, бу “Барселона”га нисбатан ҳурматсизлик бўлар эди”\n07:35 / 14.07.2015\n“Барселона” ҳужумчиси Педро “Челси” бош мураббийи Жозе Моуринью билан лондонликлар сафига ўтиши ҳақида гаплашгани борасидаги гапларни инкор этди.\n“Мен Моуринью билан гаплашмадим. Бу “Барселона”га нисбатан ҳурматсизлик бўлар эди. Бироқ менда баъзи-бир таклифлар бор. Бу мураккаб вазият. Кўпроқ ўйнашни истайсан, бироқ вазият борган сари оғирлашиб бормоқда.\nМен “Барселона” учун ўйнашни орзу қилардим ва орзуимга эришиб, клуб билан кўплаб унвонларни қўлга киритдим. Бироқ футболчида катта мақсадлар – кўпроқ ўйнаш, кўпроқ ғалабаларга эришиш истаги бўлиши керак. Кўрамиз, келгусида нима бўлади”, деб айтди Педро.


Ипотека ғавғоси: миллионларга куйиб қолган аёл\n19:46 / 30.03.2016\nУй-жой олиш учун ишхонаси ипотека кредити ажратилишида ёрдам бериши ҳақидаги хабарни эшитганида Ойгур Нормуродова (исм-фамилиялар ўзгартирилган) уй олган кишидек хурсанд бўлди. Бу ҳақда “Ҳуқуқ” нашри ёзмоқда.\nШу ўй билан Ойгул нафақадаги дугонаси Қундуз Пирматова билан маслаҳатлашиш мақсадида учрашди. Дугонаси “Лавитта” ресторани олдида жойлашган кўп қаватли уйда сотиладиган хонадонни бориб кўришга рози бўлгач, дугоналар рекламада айтилган манзилга бориб уйни кўришади.\nБу масалада Ойгулга ўзини Жамшид деб таништирган бир йигит ёрдам қилмоқчи бўлади. Аёл бунга рози бўлади. “Тўқимачи” бозори атрофида жойлашган кўчмас мулк билан шуғулланадиган Михаил исмли киши билан таништирганида ҳам Ойгулни кўнглида бу йигит алдаб кетсачи, деган фикр пайдо бўлмади.\n2012 йилда Жамшид ипотека кредити олиб бераман деб аёлдан 40 млн сўм олади. 2013 йил 12 февраль куни фирибгар йигит яна ўн миллион сўмни Ойгулнинг онасидан олиб кетади.\n2013 йил 15 февраль куни ҳожатбарор йигит Россия Федерациясига кетгани, уни кимдир 120 миллион сўмга туширгани ҳақидаги хабар Ойгул Нормуродовани ҳушёр торттиради. Фирибгар тузоғига тушган аёл ҳуқуқни муҳофаза қилувчи органларга мурожаат этади.\nЖамшид Юлдашевга нисбатан Ўзбекистон Республикаси Жиноят кодексининг 168-моддаси бўйича жиноят иши қўзғатилади. Қидирув ҳаракатлари натижасида Ж.Юлдашев Россия ҳуқуқни муҳофаза қилувчи идоралари ҳамкорлигида ушланиб, Ўзбекистонга экстрадиция қилинади.\nСуд ҳукми билан Ж.Юлдашев Жиноят кодексининг тегишли моддалари билан айбли деб топилиб, 4 йил-у 7 ой муддатга озодликдан маҳрум қилинди ва етказилган зарарларни тўлиқ тўлаш мажбурияти ҳам юклатилди.


Лаҳорда яна портлаш рўй берди\n07 июл 2022, Тошкент вақти: 02:37\nПокистоннинг Лаҳор шаҳрида рўй берган портлаш оқибатида 15 киши нобуд бўлди, 100дан зиёд фуқаро тан жароҳати олди.\nПортлаш кучидан ҳукумат идоралари ва полиция участкаси жойлашган бино вайроналарга айланди.\nРасмийларнинг билдиришича, худкуш шахс ўз машинасини бино қаршисидаги хавфсизлик девори олдида портлатиб юборган.\nПортлашдан сўнг ўқ овозлари эшитилгани хабар қилинди, бироқ ўқ ким томонидан отилгани ҳозирча аниқ эмас. Бугунги портлаш учун масъулиятни ҳеч ким ўз зиммасига олгани йўқ.


Грузияда ўзбекистонлик аёл 12 йилга қамалди\nЖаҳон 13:58 / 16.02.2019 26462\nБатуми шаҳар суди ўзбекистонлик аёлни 12 йилга озодликдан маҳрум қилди. У ўз ватандошини Грузияда фоҳишалик билан шуғулланишга мажбурлаган, деб хабар бермоқда Sputnik Грузия мамлакат Бош прокуратурасига таянган ҳолда.\nИш материалларида айтилишича, 2018 йилнинг январида аёл Ўзбекистонда бўлган юртдоши билан боғланиб, уни Грузияда ишлашга таклиф қилган. У рози бўлган ҳамда 2018 йил февраль ойида Грузияга келиб, Қора денгиз бўйидаги Батуми курорт шаҳрида ижара уйга жойлашган.\nКейинчалик уни Грузияга таклиф қилган аёл паспортини олиб қўйиб, шаҳарда эркин ҳаракатланишни тақиқлаган ва фоҳишалик билан шуғулланишга мажбурлаб, пулларни ўзига олган. Аёлни Батуми ва Аджариянинг Хелвачаур туманидаги тунги клублар, меҳмонхоналар ҳамда ресторанларга тунги вақтда мажбурлаб олиб боришган.\nПолиция жиноят иши очганида, гумонланувчи ғойиб бўлган. 2018 йил май ойида у қидирувга берилди, 14 кундан кейин эса Ахалкалаки (Самцхе-Жавахети минтақаси) шаҳрида қўлга олинди.\n23:21 / 19.05.2019 7748


Тоҳир Қаҳҳор. Синмаган қалам (Тўхтасин Жалолов) - www.ziyouz.uz\nБош саҳифа Илм ва фанАдабиётТоҳир Қаҳҳор. Синмаган қалам (Тўхтасин Жалолов)\nЧоп этилган 16.07.2019 01.02.2021 МуаллифZiyouz.uz\nТўхтасин Жалолов ХХ асрда яшаган, даврининг фожиаларини бир умр руҳида ташиган адиб эди. У умид билан қалам тутганди, бироқ замон унинг ёшлигини Сталиннинг Узоқ Шарқдаги қатағон зиндонларида чиритди, йигит юрагига қаттол давроннинг хўрлик ва ҳақоратлари оғусини тўлдирди… аммо қаламини синдиролмади.\nЗотан, Тўхтасин Жалолов 1909 йилда Марғилоннинг Қоратепасида – босқинчиларга қарши ўчли исёнлари билан тарихий шон қозонган Фарғона водийсида туғилиб, юртдошларидек саботли ва матонатли бўлиб тарбия топган эди. У илк сабоқни мактабдор отаси мулла Жалолдан олган, Яссавий ва Ҳофиз девонларини ўқиб, адабиётга ҳавасманд бўлиб улғайган. Оиладаги етишмовчилик боис уни онасининг юрти Шаҳрихонга, бобосининг уйига олиб кетишади ва болалик йиллари шу ерда кечади. Беш йил эски мактабда ўқийди. 1925 йилда Фарғонадаги педкурсни битириб, беш йил Шаҳрихон туманида ўқитувчилик қилади. 1930–1933 йилларда Самарқанддаги педакадемияда таҳсил олади. 1936 йилда Маориф комиссарлиги томонидан Тошкентга чақирилади, маориф соҳасида ишлайди, кечки институтни ҳам битиради ва олий таълим ўқув юртларида дарс беради. Навоий юбилейига тайёргарлик ишларига ва сўнгра “Қизил Ўзбекистон” (ҳозирги “Ўзбекистон овози”) газетасига таклиф этилади, 1938 йилдан 1941 йил 5 июлгача шу ерда хизмат қилади…\nАдибнинг 1941–1955 йиллар орасидаги турмуши тўғрисида на ўзи, на бошқалар мустақиллик давригача ҳеч нарса демаган. Сабабини энди айтиш мумкин, албатта.\nМен 1979 йилда, адиб етмиш ёшга тўлганида, Ўзбекистон радиоси адабий-драматик эшиттиришлар таҳририятнинг муҳаррири сифатида адиб билан бир неча бор суҳбатлашиб, унга бағишланган эшиттириш тайёрлаган эдим. Ўша йилларда қатағон қилинган шахслар ҳақида матбуотда “тортиниброқ” фикр юритиларди, чунки “Сибирда ўрмон кесган” ижодкор хусусида ёзиларкан, истаб-истамай унинг умридаги муҳим даврлар, бошидан кечирган можаролари борасида нималардир дейиш лозим бўларди ва ана шу “нималардир” баъзиларга ёқмасди. Дорилфунундаги устозларим “журналист ҳаёт ҳақиқатини акс эттириши керак” дея уқтиришгани учун мен ҳам шунга амал қилишга, кимлардир хуш кўрмаса-да, ҳақсиз сургун азобини тортган юртдошларим тўғрисида ёзишга тиришардим. Тўхтасин Жалолов етмишга киргани муносабати билан эшиттириш тайёрлаш жараёнида адиб билан Эски Жўва бозори юқорисидаги маҳалланинг тор кўчасида жойлашган йиқилай деб турган уйида, сўнгра кўчиб ўтгани – бозор пастидаги, шаҳар ҳокимияти берган тўққиз қаватли бинодаги янги хонадонида ҳам бир неча бор учрашиб, суҳбатлашиб, овозини ёзиб олдим. Суҳбат Ўзбекистон радиосида берилди, тингловчилардан бир неча нафари, хусусан, Тўхтасин Жалолов билан нашриётларда бирга ишлаган, унинг фожиали ҳаётидан хабардор касбдошлари, таниқли таржимон-муҳаррирлар бизга телефон қилиб, эшиттиришдан мамнун бўлганликларини билдириб, раҳмат айтишди. Афсуски, матбуотда уларнинг қамалгани ва бу мавзуга оид фактларни ёритиш кескин тақиқланганди. Шахснинг қамоқдаги жаҳаннамий йиллари – гўё у бу даврни яшамагандай – таржимаи ҳолида акс этмасди, уни истибдоднинг кўринмас қора қўли ўчириб ташлаганди. Шу боис Тўхтасин Жалолов ҳақидаги барча ёзувларда, ҳатто унинг ўзи ёзган “Ҳаётим йилномаси”да ҳам 1940–1955 йиллар орасидаги ўн беш йиллик замон бўш қолдирилган.\nАдиб сургундан қайтгач, 1955–1972 йилларда жуда сермаҳсул ижод қилди. “Ўзбек шоиралари” (1959), “Хамса” талқинлари” (1960),”Паҳлавон Маҳмуд” (1961), “Олтин қафас” (1962), “Бону” (1963), “Яшасин табассум” (1966) каби китоблари нашр бўлди. Бу асарлар унинг илмий ва адабий салоҳиятини кўрсатгани каби, шу йилларда босилган ўнларча таржима китоби (уларнинг еттитаси роман) Тўхтасин Жалоловнинг зукко ва моҳир мутаржим эканини намойиш этди. Унинг таржималари орасида Рабиндранат Тагорнинг 28 асари – 23 та ҳикояси, икки шеъри, “Ҳалокат”, “Кўзга тушган чўп”, “Бибҳа соҳили”, “Донишманд рожа” романлари, Сотим Улуғзоданинг “Ёшлигимиз тонги”, “Восеъ” каби икки романи, “Гавҳари шамчироқ” комедияси, Садриддин Айний “Эсдаликлар”и (3-қисми), Вера Смирнова-Ракитинанинг “Абу Али ибн Сино қиссаси” романи, “Тўтинома”, Паҳлавон Маҳмуд ва Лоҳутий рубоийларининг таржималари алоҳида ўрин тутади.\nБулардан ташқари, 1961 йилда нафақага чиққунига қадар унинг олтмишдан ортиқ илмий мақоласи босилди; ўттиздан зиёд китобга муҳаррирлик қилди; Хоразмий, Навоий, Фузулий достонлари унинг сўзбошиси билан нашр этилди.\nҚаранг, биргина қалам эгаси 1941–1955 йиллар орасида ўн беш йил сургунда юриб, ноҳақ азобланди, эркидан ва ижодидан маҳрум этилди ва қамоқдан қайтиб, юртида яшаган кейинги ўн беш йил ичида ўзбек адабиётини бойитган, халқимиз маънавиятининг юксалишига ҳисса қўшган шунча илмий, адабий ишларни амалга оширибди.\nДомла узун, тик бўйли, хипча, қорача юзли, тиниқ қора кўзларининг боқишидан, товушидан меҳрибонлиги ва донишмандлиги сезилиб турадиган инсон эди. Бугунги ўқувчига унинг кимлигини янада ёрқинроқ тасаввур қилиш учун 1979 йилда Ўзбекистон радиосида эшиттирилган “Адиб ижодхонасида” суҳбатимиз ёрдам беради деб ўйлайман. Ундан айрим парчалар:\n“Ўзбек китобхонлари Тўхтасин Жалоловни адиб ва адабиётшунос олим, ўтмиш ғубори остида қолиб кетган ўттиздан ортиқ ўзбек шоираларининг кашфиётчиси, моҳир таржимон ва ношир сифатида яхши танийдилар. Мен Тўхтасин Жалолов хонадонида бўлиб, домланинг ҳаёти ва ижодига оид жуда кўп манба билан танишдим. Агар мендан, бу одам ким, деб сўралса, домла ўзбек адабиётининг толмас фидойиси, профессор Фитрат ва Олим Шарафиддиновларнинг содиқ шогирди, ўзбек шоираларининг энг биринчи, энг катта, энг билимдон мухлиси ва тадқиқотчиси, камтарин адиб, моҳир таржимон, собит фикрли инсондир, деб жавоб берардим.\n“Ўзбек адабиётининг фидойиси” деган иборани унинг қаламига мансуб биргина китобнинг ўзи исботлаши мумкин. Мана, “Ўзбек адабиёти тарихи хрестоматияси” деган бу мажмуа 1941 йилда муҳтарам Ойбек домла ва Порсо Шамсиевлар таҳририда ва муҳаррирлигида нашр этилган. Бир неча ўн йил давомида олий ўқув юртларида адабиёт дарслиги сифатида хизмат қилган бу китобга Тўхтасин Жалоловнинг Ўрхун ёзувларидан тортиб то Алишер Навоий ва Ҳусайн Бойқарогача бўлган шоирлар хусусидаги тадқиқотлари жамланган. Аввал ўзбек адабиёти тарихига оид фақат профессор Фитратнинг “Ўзбек адабиёти намуналари” деган асари бўлиб, унда асарлардан парчалар ва шоирларнинг шеърларидан намуналаргина бўлган, холос. Бу китобдаги тадқиқотлар эса, бизни VIII асрдан XV асргача кечган давр орасида яшаган ижодкорларнинг адабий мероси ва ҳаёти билан таништиради.\nКейинроқ бу китобнинг иккинчи жилдини – ўзбек адабиёти тарихининг XVI – XX асрлардаги даврини акс эттирувчи қисмини адабиётшунос Олим Шарафиддинов ёзди. Ҳар иккала асар халқимизга ўз маданияти ва адабиётини ўрганишда жуда катта хизмат қилди.\nДомланинг кутубхонасида унинг қаламига мансуб қирқдан ортиқ китоб билан танишиб чиқарканман, ҳақиқатан ҳам, бу кишининг ижодини тўртта катта устун кўтариб туришига амин бўлдим. Биринчиси “Хамса” талқинлари”дир.\n(Муаллифнинг айтишича, бу рисола 1938 йилда ёзилган, 1938–1941 йилларда “Гулистон”, “Ёш куч” журналларида босилган. Олим асар муқаддимасидаги уч жумла билан Алишер Навоийнинг жаҳон адабиётида тутган ўрнини таъкидлай олган: “Улуғ ёзувчиларнинг ижодиёти учун характерли бўлган бир-икки муҳим асари бўладиким, шу асарни чуқур таҳлил этиш билан ёзувчи ижодининг бутун моҳиятини баён қилиш мумкин. Масалан, Гомернинг “Илиада”си, Фирдавсийнинг “Шоҳнома”си, Дантенинг “Илоҳий комедия”си, Шекспирнинг “Гамлет”и, Гётенинг “Фауст”и, Толстойнинг “Уруш ва тинчлик” романи шу хилдаги асарлардан саналади. Улуғ ўзбек шоири ва мутафаккири Алишер Навоий ижодининг асосий моҳиятини баён қилувчи энг муҳим асарларидан деб унинг “Хамса”сини кўрсатиш мумкин”. (Т. Жалолов. Нафосат оламида. – Т., 1974 й., 3-б.). Муаллифнинг бу юксак тадқиқотида бугунда ҳам асқотадиган ўринлар кўп, шулардан иккитасини таъкидлаш билан чекланмоқчимиз. Ўтган асрда жаҳон шеърияти ва ундан русчага, ўзбекчага таржима этилган асарлар таъсирида, хусусан, кейинги ўттиз-қирқ йил ичида бизда ҳам қофиясиз шеърлар пайдо бўлди. Аслида-ку, шеърнинг бош хусусиятларидан бири оҳанг ва уни қофиясиз яратиш мумкин эмас. Тўхтасин Жалолов ҳам бу асарида “қофия бўлмас экан, тўлақонли поэзия ҳам бўлмайди. “Хамса”ни ташкил этган 50 мингдан ортиқ мисрани қофиянинг заррин либоси билан безаш енгил иш эмас. Бироқ Алишер Навоий бу мушкул ишни зўр маҳорат билан бажарган” (ўша китоб, 92-б.) дейди ва фикрининг исботи учун қатор мисоллар келтиради. Бу – биринчи; иккинчиси бу: муаллиф “Садди Искандарий”ни таҳлил этаркан, “Навоийнинг Искандари Александр Македонскийнинг тарихий портрети эмас”лигини ўқувчига тушунтиришда Аристотелнинг тарихчи “бўлиб ўтган нарсаларни”, ёзувчи эса “бўлиши мумкин бўлган нарсаларни” ёзишига оид жуда қадимги ва нодир назарий фикрини келтиради. Айтмоқчимизки, ўз ишининг устаси, арбоби бўлган бундайин ижодкорларнинг асарларида барча даврларда хизмат қиладиган ибратли фазилатлар кўпдир. Шунинг учун ҳам бу асарни устоз Мақсуд Шайхзода “жонли ва курашчан услуби, даъволарининг кескинлиги ва қўйилган тезисларнинг изчиллиги билан китобхонлар оммасининг диққатини жалб этади” дея юксак баҳолаган. Бу фикрлар суҳбатга кейин, ушбу мақолани ёзиш жараёнида қўшилди – Т. Қ.).\nТўхтасин Жалолов ижодининг иккинчи устуни “Ўзбек шоиралари” китобидир. Учинчиси – Паҳлавон Маҳмуд рубоийлари таржимаси ва унинг ҳаётига, асарларига оид тадқиқотлар. Тўртинчиси – Рабиндранат Тагор асарларининг таржималаридир. Домладан машҳур “Ўзбек шоиралари” китобининг қандай ёзилгани ҳақида сўраганимизда, шундай жавоб берган эди:\n– Ўзбек шоиралари ижоди ҳақида илмий тадқиқот олиб бориш зарурати ва шу хусусда бирор нарса ёзиш ғояси дастлаб марҳума адибамиз Ойдин опада пайдо бўлиб, бу орзуни рўёбга чиқаришни у киши биздан илтимос қилган эдилар. 1939 йил охирида Ойдин опа бизга мурожаат этиб: “Сиз ўзбек адабиёти тарихи билан яхши танишсиз. Навоий ва бошқа классиклар ижоди устида анчагина ишлар қилдингиз, бир ғайрат кўрсатиб, ўтмишдаги шоиралар ҳақида бир китоб ёзинг. Агар сиз шу муҳим ишни бошласангиз, мен китобингизни журналда пешма-пеш босиб боришга ваъда бераман”, дедилар. Биз бу таклифга рози бўлиб, кўпдан буён меҳримиз тушиб юрган Зебинисобегим ҳақида мақола ёзиб бердик. Бу орада уруш бошланиб, бошқа муҳим сабаблар рўй бергани учун шоиралар ижоди устидаги ишимиз чала қолган эди. (Жўнгина қилиб “бошқа муҳим сабаблар рўй бергани учун” деб қўя қолган-а бечора адиб ўн беш йилга ноҳақдан, туҳмат билан қамалган даври тўғрисида; на нолиш, на лаънатлаш бор, гўё ўн беш йилни яшамагандай. Қаттол бир жимлик!.. Бу суҳбат чоғида йигирма олти ёшли бир журналист эдим, ўзи ҳеч нарса демагани учун, “қамалганман” сўзини тилга ҳам олмагани боис олимнинг фожиасини деярли ҳис этмаганимни бугун англаяпман, ўша қаттол жимлик фарёдини руҳимда туймоқдаман – Т.Қ.). Орадан кўп вақт ўтиб, 1956 йилда яна шу масала қўзғалди. Бу муҳим масалани филология фанлари доктори Иззат Султонов ўртага қўйиб, чала қолган ишимизни битиришга даъват қилди. Биз яна тарих ва тазкираларни қидира бошладик. Бу изланишларнинг маҳсули ўлароқ шу рисола майдонга келди.\nАдиб хаёлга толди. Сўнгра асарнинг кейинги тақдирини ҳам сўзлаб берди. “Ўзбек шоиралари” китоби битгач, қўлёзмани Ойбек домла ўқиб чиққан ва муаллифга қимматли мулоҳазаларини билдирган. Китобнинг айрим ўринлари Ойбекнинг маслаҳатларига асосан тўлдирилган. Шундан кейин Ойбек домла катта марҳамат кўрсатиб, нашриётга олиб келиб, босишга тавсия қилганлар, унга сўзбоши ёзиб берганлар. 1958 йилнинг 17 ноябрида битилган ана шу сўзбошида тадқиқотчининг ишини юксак баҳолаб, “Тўхтасин Жалолов… ўзбек шоиралари тўғрисида ғоят муҳим асар ёзди. Бу ҳуқуқсиз, чексиз жафо кўрган мазлума шоираларнинг асарлари уларнинг бахтсиз тақдирлари бўронида йўқ бўлиб, унутилиб кетган. Тўхтасин Жалолов тарих варақларини ахтара-ахтара ўзбек шоиралари ҳақида қимматли талай маълумотлар тўплади. Ўзининг катта, синчикли текширишлари натижасида ўттизга яқин ўзбек шоирасини топди. Бу ғоят ажойиб воқеадир”.\nҲақиқатан ҳам, 1917 йилгача яшаган 32 та ўзбек шоираси асарларини топиш, тўплаш, улар тўғрисида бадиий эсселар ёзиш ва китоб ҳолида нашр эттириш – хайрли ва улуғ иш. Тўхтасин домла бу ишни давом эттириб, йигирманчи йиллардан кейинги ўзбек шоираларининг 45 таси ҳақидаги “Қизлар қасидаси” китобини нашр қилдирди. Бу тадқиқотлар қандай олиб борилганини тасаввур этиш ниятида, олимдан “Ўзбек шоиралари”га кирган Самарбону ҳақида сўзлаб беришини сўраганимизда, шундай жавоб қайтарганди:\n– Ўтган замон ёзувчиларининг асарлари, у вақтда газета-журнал бўлмагани учун, бир нусхада қолиб кетган. Асарни ўзи кўрган, яқин бир дўсти ёки биродари ё опаси ё синглиси кўрган, холос. Ҳеч кимнинг назари тушмаган. Китоб ҳолида нашр этилмаган. Мана шу нуқтаи назардан менинг Самарбону ижодий меросини топиш соҳасидаги қидиришларим бу машаққатнинг нечоғлик эканини очиқ-ойдин кўрсатиб туради. Самарбонуни мен 58-йилдан қидира бошладим. Бир неча мартаба Андижонга бордим. Бир неча бор Ўшга бордим. Аравонга бордим. Лекин ҳеч жойдан ўша китобни топмадим. Дарагини эшитдим. Бири фалончида деса, иккинчиси пистончида дейди. Бири бу районда деса, иккинчиси фалон районда дейди. Мен ноумид бўлмасдан, ҳамма районга, ҳамма қишлоққа бориб, айтилган адреслар бўйича Бону авлодларидан шундай китобни сақлаши мумкин бўлган ҳамма хонадонларга кириб чиқдим. Лекин ҳеч нарса тополмадим. Шу қидиришларимни “Ўзбек шоиралари”нинг биринчи нашрида, 1959 йили ҳикоя қилиб чиқардим. Китоб чиққандан кейин қариндошлари, бу одам яхши ният билан қидириб юрган экан-ку, бечора кўп овора бўпти-ку, деб ўзлари инсофга келиб, менга хат ёзиб юборишди, ўша китоб бизда бор, келинг, деб. Биринчи борганимда уйларига эшикдан киритмаган одамлар бу гал оёғимга пойандоз солишиб, ўзлари чақириб, бошдан-оёқ сарпо қилиб кийдиришиб, сиз шундай савоб иш қилиб юрган экансиз-ку, биз билмаган эканмиз; мана ўша китоб, деб, менинг қўлимга ўша китобни топширишди. Ҳаммаси бўлиб битта Бону ҳақидаги изланишларим саккиз йилга чўзилди…\nҲа, 1959 йилда нашр этилган “Ўзбек шоиралари” китоби олим номини халққа яна-да танитди.\nШунингдек, Тўхтасин Жалолов ижодининг катта бир нуқтаси тадқиқотчи томонидан Паҳлавон Маҳмуднинг шоир сифатида кашф этилиши бўлди. Домла 1959 йилда Хивага боради. Бир тасодиф туфайли, тўғрироғи, ўзининг ўта синчковлиги боис Паҳлавон Маҳмуд шахсига қизиқиб қолади, унинг қўлёзмаларини қўлга киритади, тадқиқотлар олиб боради. Шоирнинг асарларини форсийдан туркийга ағдариб, ҳаёти ва ижоди хусусидаги тадқиқоти билан 46 рубоийсини нашр эттиради. 1974 йилда шоирнинг 56 рубоийси билан асар қайта босилади. 1975 йилда эса, Ғафур Ғулом номидаги Адабиёт ва санъат нашриёти “Паҳлавон Маҳмуд рубоийлари” махсус нашрини ўзбек ва рус тилларида чиқаради ва бу нашр китобат санъатининг юксак намунаси сифатида кўргазмада фахрли ўрин олади. Бу нашрлар Тўхтасин Жалоловнинг шеър илмидан хабардор, шоиртабиат таржимон эканлигини англатиши билан ажралиб туради.\nТўхтасин Жалоловнинг адабий-илмий фаолиятини, таржимонлик маҳоратини кўплаб атоқли замондошлари лойиғича қадрлашган. Масалан, Миртемир “Мен Тўхтасин Жалоловни яхши, инсофли, билгич таржимон сифатида ҳурмат қиламан. У таржимага олган ҳар бир асарга савод билан, мароқ билан, масъулият билан ёндошади, таржиманинг ҳақиқий ижодий меҳнат эканини чуқур тушунади”, деган эди.\nТўхтасин Жалолов ҳақида айтилган бундайин яхши сўзлар, биз ўша радиосуҳбатда фойдалана олмаган бўлсак-да, анчагина эканини таъкидлашимиз лозим. Шу ўриндан улардан баъзиларини эслаш ўринлидир.\n“Ўзбек шоиралари” бир умрга арзигулик асар. Тарихда қолиш учун роман ёзиш шарт эмас экан, энди Тўхтасин Жалоловни адабиёт тарихидан ўчириб бўлмайди”. (Абдулла Қаҳҳор)\n“Зулфия ҳақидаги мақола зўр илҳом билан ёзилган. Бу нарса Белинский ва Добролюбовни эслатади”. (Азизхон Қаюмов)\n“Тўхтасин Жалолов ўзбек адабииётининг археологидир”. (Амин Турдиев)\n“Муҳтарам Тўхтасин оға! Мен сизнинг тилингизга, услубингизга маҳлиёман. Бизнинг назаримизда бегонароқ туйилган сўзлар сизнинг жумлаларингизда ўз бўлиб кетади; арабча ва форсча сўзлар сизда ўзбек либоси кийиб, ўзбекча рақсга тушади”. (Саодат Шамсиева, китобхон)\nТўхтасин Жалолов чор ҳукумати томонидан Туркистоннинг мустамлака этилиши ва Қўқон хонлигидаги ёғийга қарши курашу исёнлар, Қурбонжон додхоҳ мавзусида “Олой маликаси” номли тарихий роман бошлаган эди. Вақтли матбуотда асардан парчалар ҳам босилганди. Шу ва шунга ўхшаш айрим ниятлари амалга ошмай қолди: адиб 1984 йилда Тошкентда вафот этди. Баъзи адабий ва илмий асарлари битмай қолган бўлса ҳам, бизнингча, бу матонатли инсон ўз умрини халқимизга ва ватанимизга сидқидилдан хизмат қилиб, шараф билан тугатди. Юқорида айтилганидай, унинг номини “адабиёт тарихидан ўчириб бўлмайди”, унинг савобли ижоди кўнгилларда мангу яшайверади.\nРукнларАдабиётТегларТоҳир Қаҳҳор, Тўхтасин Жалолов\n← Аввалги Аввалги 15 июль — Туркияда Демократия ва Миллий бирлик куни\nКейинги → Кейинги: Жеймс Жойс. Ёзув столида 20 000 соат


Ўзбекистон Республикаси Президенти Шавкат Мирзиёев 25 август куни «Ўзбекистон Давлат косерваториясининг моддий-техника базасини мустаҳкамлаш бўйича қўшимча чора-тадбирлар ҳақида»ги ПҚ-3243 сонли қарорни имзолади. Бу ҳақда Президентнинг расмий сайтида эълон қилинган.\nЭслатиб ўтамиз, илгарироқ Тошкент шаҳридаги иккита бино, жумладан, «Тошкент» республика фонд биржасининг биноси, шунингдек, Бўстонлиқ туманидаги санатория ҳам давлат консерваториясига берилиши ҳақида хабар берилган эди, деб ёзади Norma.uz\nЎзбекистон давлат консерваториясига тезкор фойдаланиш ҳуқуқи билан пойтахтимизнинг Бухоро кўчаси 10-уй манзилида жойлашган бино ва иншоотлар («Фонд бозори ахборот ресурс маркази» давлат унитар корхонаси тасарруфидаги бинолардан ташқари) берилмоқда. У ерда жаҳон стандартларига мос келувчи замонавий концерт зали барпо этилади.\nБунинг эвазига «Тошкент» республика фонд биржаси» акциядорлик жамияти Мустақиллик кўчаси 107-уй манзилидаги бинони ўз эгалигига олади. Ушбу бинонинг чап қанотидаги 1-қавати ва унга мос подвал қисмини Давлат рақобат қўмитасининг қимматбаҳо қоғозлар бозорини мувофиқлаштириш ва ривожлантириш Маркази тезкор фойдаланишга олади.


Қозоғистонда Назарбоев тўғрисида киноэпопеяни суратга олиш давом этмоқда - Sharh.uz\nБош саҳифа|Адабиёт ва санъат|Қозоғистонда Назарбоев тўғрисида киноэпопеяни суратга олиш давом этмоқда\nҚозоғистонда Назарбоев тўғрисида киноэпопеяни суратга олиш давом этмоқда\nОлмаотада 20 декабрь куни 1990 йил апрелдан бери Қозоғистоннинг президенти сифатида фаолият юритиб келаётган Нурсултон Назарбоев ҳаёти ва фаолиятига бағишланган “Етакчи йўли” бадиий фильмларининг давомини суратга олишнинг биринчи босқичи якунланди.\nКиноэпопеянинг навбатдаги қисми «Жаҳон эпицентрида» деб номланади. Мазкур фильмни “Сатайфильм” киностудияси билан ҳамкорликда суратга олаётган “Қозоқфильм” киностудияси томонидан тарқатилган матбуот хабарида таъкидланишича, картинада “Қозоғистоннинг ёш пойтахти Остонанинг тараққиёт йўли: пойтахтни Оқмолага кўчириш ҳақида қабул қилинган 1994 йилдан бошлаб ҳозирги кунимизгача бўлган давр, қисқа муддатда Остона жаҳон даражасидаги пойтахтлар рўйхатига киргани, таърифланади».\nЭпопеянинг олтинчи қисмини таниқли қозоғистонлик кинорежиссёр Акан Сатаев суратга олмоқда. Фильм сценарийси Тимур Жақсилиқов ва Адильбек Жақсибеков томонидан ёзилган. Адильбек Жақсибеков юқори лавозимли амалдор бўлиб, айни дамда Қозоғистон президенти маъмурияти раҳбари сифатида фаолият юритади.\nЭпизодлардан бирида суратга тушган актёрлардан бири ўзининг Facebook’даги саҳифасида суратга олишдан аввал ҳамманинг телефон ва фотоаппаратлари йиғиштириб олинганини ёзган эди.\nКинонинг янги қисмида Нурсултон Назарбоев ролини Талдиқўрғондан таклиф қилинган театр ва кино актёри Мурат Ахманов ўйнайди. “Қозоқфильм” киностудияси томонидан ноябрь ойида тарқатилган хабарда айтилишича, “Жаҳон эпицентрида” фильмида иштирок этадиган актёрларнинг грими британиялик рассом -визажист Марк Кульер томонидан қилинади. У «Отель «Гранд Будапешт» фильмидаги энг яхши макияж учун “Оскар” мукофотини олган ва “Темир хоним” фильмидаги энг яхши макияж ва сочлар учун BAFTA совринини қўлга киритган.\nЯнварь ойида «Жаҳон эпицентрида» фильмини суратга олиш давом этади. Шундан кейин бироз танаффус бўлади ва ёзда яна давом эттирилади. Кинокартина катта экранларга 2018 йилнинг декабрида чиқарилиши режалаштирилган. Бундан аввал Қозоғистон ахборот\nАгентликлари “Етакчи йўли. Жаҳон эпицентрида” фильми учун хукумат бюджетдан 2,3 миллиард тенге (6,8 миллион доллардан ортиқ) маблағ ажратиши ҳақида маълум қилган эди.\nСўнги ўзгартириш: Жума, 22 Декабрь 2017 09:41\n“Сурхондарё: буюк ўтмишдан, ёрқин келажак сари” китоби тақдимоти бўлиб ўтди Лос-Анджелесда “Олтин глобус” мукофоти ғолиблари эълон қилинди


Сербия Косовода сайлов ўтказмоқчи\nСербия ҳукумати Косово ўз мустақиллигини эълон қилганига қарамай, бу ерда парламент ва маҳаллий сайловлар ўтказишни режалаштирмоқда.\nХабарларга кўра, бу ҳақдаги резолюция чоршанба куни Сербия Марказий сайлов комиссияси томонидан қабул қилинган. Мазкур сайловлар 11 май куни ўтказилиши кутилмоқда.\nКосово парламенти ўлка мустақиллигини 17 февраль куни эълон қилган эди. Косово шу пайтгача жаҳоннинг 30дан ортиқ давлати томонидан тан олинди. Бироқ Сербия Косово ҳамон ўз ҳудуди эканини таъкидлаб келмоқда.


Шеърият кечалари – Сурхон тонги\nБош саҳифа / Маданият / Шеърият кечалари\nНоябр 10, 2018\tМаданият Изоҳ қолдириш 1,121 Кўрилди\nЎзбекистон халқ шоири, драматург ва носир Усмон Азим билан вилоятимизда бир қатор ижодий учрашувлар ўтказилди.\nЖумладан, яқинда фойдаланишга топширилган муҳташам “Матбуот уйи”нинг илк фахрий меҳмони ҳам айнан воҳадошимиз, таниқли шоир Усмон Азим бўлди.\nШоир билан ижодий учрашув вилоят матбуот ва ахборот бошқармаси, маънавият ва маърифат маркази вилоят бўлими ҳамда “Сурхон ёшлари” газетаси ҳамкорлигида ташкил этилди. Унда шоир ва ёзувчилар, Термиз давлат университетининг филология факультети талабалари ва шеърият ихлосмандлари, ОАВ ходимлари иштирок этди.\nИжодий кечада иштирок этган Афғонистон фуқароларини ўқитиш таълим маркази талабаси Саид Башашнинг саволларига жавоб бераркан, шоир Ўзбекистон ва Афғонистон давлатларида яшаб келаётган битта халқ- нинг ўртасида кейинги юз йилликда катта жарлик юзага келганлигини, Термизда таҳсил олаётган қўшни юрт ёшлари эса келажакда ана шу жарликка кўприк бўлиши лозимлигини айтиб ўтди. Термиз давлат университетида бўлиб ўтган учрашув ҳам ўзига хос кўтаринкилик билан шеърият оқшоми тарзида ўтказилди.\nУнда Усмон Азим бахшилардан ёзиб олинмаган халқ достонлари унутилиб кетаётгани ҳақида гапириб ўтди. “Деҳқонобод томонда жуда талантли бахшилар бор. Улар айтадиган достонлар эса ҳалигача ёзиб олинмаган. “Алпомиш” достонининг бошқача версиясини эшитдим. Агар достонлар ёзиб олиниб, китоб қилиб чиқарилмаса, ўзбек фольклорининг бир қисми ерга сочиб юборилган бўлади. Фольклор шу халқнинг бойлиги”, — деди шоир.\nУчрашувда университет талабалари ва ижодкор ёшлар иштирок этди.\nОлдинги Ҳикмат айтар гиёҳлар\nКейинги Воҳадошларимиз ютуғи


2021 йил бошида ҳакерлар БМТнинг компьютер тармоғини бузиб киришган. Bloomberg ахборот агентлиги манбаларининг таъкидлашича, ҳакерлар тармоқни бузиб киришда БМТ ходимларидан бирининг даркнетда жойлаштирилган маълумотларидан фойдаланишган.\nАхборот хавфсизлиги соҳасида ишловчи Resecurity компанияси маълумотларига кўра, ҳакерлар БМТ компьютер тармоғини бузиб киришга биринчи уринишни 5 апрелда амалга оширишган. Компаниянинг таъкидлашича, жиноятчилар қўлга киритган маълумотлар обрўсизлантирувчи материаллар сифатида БМТ муассасалари ва ходимларига қарши қўлланиши мумкин.\n“БМТ каби ташкилотлар кибержосуслик учун доим ўта аҳамиятли нишонлардан бири бўлган”, деб айтган Resecurity бош ижрочи директори Джин Ю.\nPositive Technologies компанияси олиб борган тадқиқот натижаларига кўра, 2021 йил 2-чоракда дунёда ҳакерлик ҳужумлари сони 1-чоракка нисбатан 0,3 фоизга ошган. Тадқиқотчиларнинг таъкидлашича, ҳакерларнинг асосий “қуроли” зарарли дастурлар ҳисобланади.


Фотима Самарқандия – oliymahad.uz\nАллоҳга ҳамд, Пайғамбаримизга салавотлар бўлсин!\nҲимояга муҳтож бўлмаган муҳташам Ислом тарихидаги аёллар барча жабҳада, хусусан, илмий савияда ҳам эркаклардан кам бўлишмаган.\nМуслима оналаримизнинг илм майдонларидаги жасоратларини кўрган инсофли кишилар уларга қойил қолмасдан иложлари йўқ.\n• Ислом аёли Хадижаи Кубро!\nИслом умматининг илк намоёндаси!\nИлк ваҳий нозил бўлган куни Расулуллоҳ соллаллоҳу алайҳи васалламнинг муборак баданлари титраб, қалблари ҳаяжондан энтикиб уйга келганларида энг биринчи тасаллини берган муҳтарама зот!\nПайғамбаримизнинг фарзандларига, шу билан бирга, барча мўминларга она бўлиш шарафига эришган зот!\nМусулмонларнинг оғир кунларида Расулуллоҳ соллаллоҳу алайҳи васаллам билан ёнма‑ён турган зот!\n• Вафот этган йиллари «Хафалик йили» номи билан аталди.\n• Ислом аёли Ойшаи Сиддиқа!\nИслом умматининг маъсума онаси.\nПайғамбар мадрасаси толибаси…\nПайғамбар дунёни тарк этгач, умматнинг тенги йўқ устози, мударрисаси…\nНабий соллаллоҳу алайҳи васалламдан ҳадис ривоят қилишда аксар эркак саҳобаларни ортда қолдирган пешқадам!…\nИслом аёли Фотимаи Заҳро!\nИслом аёли Умму Салама!\nИслом аёли Биби хоним…\nИслом аёли Моҳларойим – Нодирабегим…\nИслом аёли Жаҳон отин Увайсий…\nЖарҳ ва таъдил уламолари ҳадис ровийлари орасида ёлғончи, тўқима ҳадис тарқатувчилар фақат эркаклардир, аёл ровийлардан ҳеч ким ёлғончи бўлмаган, дейишади! Во ажабо…!\nУмавийлар султони Ҳишом ибн Абдураҳмон тахтга чиққанида ҳали уйланмаган эди. Турмуш қуриши учун бўлажак келин Қуръони каримни тўла ёд олган бўлишини шарт қилиб қўяди. Шунда Галин деган жойнинг ўзидан етти юз йигирма нафар Қуръон ҳофизи қизлар чиқди. Кейин султон иккинчи шарт қўйишга мажбур бўлди: бўлажак завжаси Имом Моликнинг «Муватто»сини ҳам ёд билиши керак эди. Шунда ҳам келинликка номзодлар камаймади: Қуртубанинг ўзидан беш юз нафар қиз ҳам Қуръонни, ҳам «Муватто»ни ёд билиши маълум бўлди… Бу ҳодисалар эртак эмас!!\nАгар биз муслима оналаримизнинг шарафли ҳаётларини ўрганиб, уларни баён қилмоқчи бўлсак, қирқ туяга ортгулик китоблар тасниф қилишимизга тўғри келади!\nБугунги аёлларимиз ибрат олишлари учун эса, албатта, биз ўз Исломимиз тарихидан намуналарни тақдим қилиб туришимиз зарур. Шу ўринда юртимизда туғилиб ўсган, илм, адаб, тақво ва ибодатда бутун оламга донғи кетган оналаримиздан бирлари Фотима Самарқандия ҳақларида сўз юритсак. Шояд, ўша оналаримиздан ибрат олсак, уларнинг манҳажларига муҳаббат қўйсак!\nҲанафий фиқҳининг машҳур матнларидан бўлган «Туҳфатул Фуқаҳо» китобининг муаллифи Муҳаммад ибн Аҳмад Алоуддин Самарқандийнинг қизлари Фотима замонасининг кўзга кўринган олималаридан эди. Оталари таълиф қилган ушбу фиқҳий асарни ёддан биларди. Фотиманинг довриғи оламга тарқаб, ҳатто Араб диёрлари киборларидан, Румлик мусулмон амирлардан унга совчилар кела бошлади. Илмда тенги топилмагани учун казо‑казо совчилар қуруқ қайтишди. Абдулҳай Лакнавий раҳматуллоҳи алайҳ ўзларининг «Ал Фавоидул Баҳийя» номли китобларида Фотимаи Самарқандияни таърифлаб: «Фотима аллома фақиҳа зот бўлган. Фиқҳни отасидан ўрганган, унинг «Туҳфа»сини ёддан билган!» деган!\nШу билан бирга, Фотима хаттотлик соҳасида ҳам замонасининг етукларидан эди. Унинг хати бошқаларнинг хатидан ажраб турар, ҳаттотлар Фотиманинг хатини танир, унга юксак баҳо беришар эди. Ўша даврларда Алоуддин Самарқандийга турли масалалар келса, унинг фатвосини қизлари Фотимадан ҳам алоҳида сўраб олар ва шу фатво остига ўз муҳрлари билан қўшиб Фотиманинг ҳам муҳри босилишини истардилар! Фотима ҳар бир фатво остига ўзининг ўта гўзал хати билан таълиқ ёзар ва муҳрини босарди! Самарқанддан бирорта фатво ушбу ота‑қизнинг муҳрисиз чиқмас эди!\n«Туҳфа»сини шарҳлаганди, қизини никоҳлаб берди:\nАлоуддин Самарқандийнинг илм халқаси бўлиб, унда бир қанча кишилар таълим оларди.\nУлар орасида ўзининг ғайрати, одоби, зеҳни ва фаросати билан Абу Бакр ибн Масъуд ибн Косоний ажралиб турар, фиқҳ ҳамда усулдан мукаммал таълим олишга тиришарди. Кейинчалик бу зот ҳанафий мазҳабининг машҳур фақиҳларидан бирига айланди ва замонасида «Уламолар султони» номини олди.\nҲамюртимиз Абу Бакр Косоний устозлари Алоуддин Самарқандийнинг «Туҳфатул Фуқаҳо» китобини шарҳ қилдилар ва бу шарҳни «Бадоиъ ас Саноиъ фии тартибиш Шароиъ» деб номладилар. Бу китоб ҳанафий фиқҳида жуда катта аҳамият касб этади. Устозлари бу шарҳни кўргач, унга катта баҳо бериб, мукофот ўлароқ ўз қизлари Фотимани Абу Бакр Косонийга никоҳлаб бердилар. Маҳр эса «Бадоиъ»нинг ўзи бўлди! Одамлар орасида: «Туҳфа»сини шарҳлаганди, қизини никоҳлаб берди», деган гап латиф ҳазилга айланди!\nНикоҳдан кейин фатволар остида Абу Бакр Косонийнинг ҳам муҳрлари қўйиладиган бўлди.\nФотима бинт Муҳаммад Самарқандий тўйдан кейин ҳам дарс бериш, фатво айтишдан тўхтамади. У зотнинг қўлларида жуда кўпчилик таълим олди. Бу борада Ибн Адим номи билан машҳур бўлган тарихчи Ҳалабий қуйидагиларни айтади: «Фотима Самарқандия мазҳабларнинг қарашларини жуда ажойиб тарзда нақл қиларди. Баъзан эри (Косоний) бирор фатвода иккиланиб қолса, унга тўғрисини кўрсатар ва ўз гапининг далилларини келтирар, Косоний эса ўша фатвони оларди. Фотимани юксак эҳтиром ила ҳурмат қилар, уни қадрлар ҳамда бу каби улуғ неъматга мушарраф бўлгани учун Аллоҳга ҳамд айтарди!»\nФотимаи Самарқандия вақтларини режалаб, ибодат, мутолаа, дарс бериш ва китоб ёзишга тақсимлаган эди. Ҳатто бу борада фатво ва тадрис учун хизмат қилаётган кибор уламолар сафида турарди!\nФотима ҳожаси Абу Бакр ибн Масъуд ибн Косоний билан бир қанча шаҳарларга сафар қилди. Бу сафарда Рум шаҳрига ҳам борди. Кейин Шомга келишиб, Ҳалабда ўрнашиб қолишди. Ўша даврда Ҳалабнинг одил подшоҳи Нуриддин Маҳмуд Зангийга қўшни бўлиб, айюбийлар давлатида илм‑маърифат борасида мусулмонларнинг хизматида бўлишди!\nАллома Ҳофиз Абдулқодир Қураший ўзининг «Ал Жавоҳирул Музиа» асарида қуйидагиларни келтиради: «Ҳаловия мадрасасининг фуқаҳоларидан бўлган Довуд ибн Алий айтади: «Фотимаи Самарқандия рамазон ойидаги фитр садақасини Ҳаловия фуқаҳоларига беришни одатга айлантирди. Ҳаловия Ҳалабдаги мадрасалардан бири бўлиб, Фотиманинг бу мадрасага алоқаси бор эди. Рамазонда у қўлидаги икки билагузугини сотиб, пулини талабаларга ажратди. Бу одат бугунга қадар давом этиб келмоқда!»\n«Аъломун Нисо» китобининг муаллифи Амр ибн Ризо ибн Муҳаммад Роғиб ва «Аддуррул Мансур фии табақоти работил худур» асарининг соҳибаси Зайнаб Фавоз айтади: «Фотима Самарқандиянинг бир неча асарлар таълиф қилгани маълум. Улардан бири «Мажмаъул Фавоид лижаммил авоид шарҳу туҳфатил мулук»дир. Унинг таълифотлари фазилатли уламолар орасида машҳур бўлган. (Бизгача етиб келганини топа олмадим!)\nПодшоҳларнинг Фотима бинт Самарқандийни эҳтиром қилишлари:\nҲалабнинг султони Нуриддин Зангий Фотиманинг қийматини билар, унга муносиб эҳтиром кўрсатар, айрим фиқҳий масалаларда фатволар сўраттирар, давлатнинг ички ишлари борасида ҳам маслаҳат ва машварат оларди. Илмий хизматлари учун ҳадялар жўнатиб турарди. Унинг фаҳм-фаросати, ақл-заковатидан фойдаланарди. Султон Зангий Имом Косонийнинг ўз юртига қайтмоқчи бўлаётганини эшитиб қолиб, у зотнинг кетмаслигини илтимос қилади. Ибн Адим ёзади: «Фотима Абу Бакр Косонийни юртларига қайтишга кўндиради. Уларнинг қайтишларини одил султон Нуриддин Зангий билганида Косонийдан Ҳалабда қолишини, бу ерда Ислом ва мусулмонлар учун илмий хизматлар қилишини сўрайди ва бунинг сабабини тушунтиради. Косоний эса ўзининг жуфти ҳалоли, устозининг қизи Фотиманинг раъйини қайтаргиси келмаслигини айтади».\nШунда Султон: «Бунинг ечими осон, аёлингиздан ўзим илтимос қиламан, Ҳалабда қолишга кўндираман», деб Фотима ҳузурига чопар юборади. Чопар келиб рисолани Фотимага тақдим этади. Фотима рисолани ўқиб, унинг орқасига Косонийга қарата:\n«Бегим, фиқҳдан шу қадар узоқлашиб кетдингизми? Аёлингиз ёнига номаҳрамни чопар қилиб юборибсиз-а?!» дея рад жавобини ёзади. Чопар султон олдига қайтиб келади. Нуриддин Зангий Имом Косонийга қарайди, у зот Зангийга қараб кулимсирайди. Шунда Зангий янада юмшоқлик билан Ҳалабда қолишларини илтимос қилиб мактуб ёзади ва бир аёлни чопар қилиб жўнатади. Бу сафар чопар ижобий жавоб билан қайтади.\nБу икки зот шу алфозда юксак эҳтиром ила Ҳалабда қолишиб, шу ерда вафот топишади. Аллоҳ Ўз раҳматига олган бўлсин!\nФотима бинт Алоуддин Самарқандий роҳимаҳаллоҳ 581 ҳижрий санада Ҳалабда вафот топди. «Иброҳим Халил» масжиди ёнига дафн қилинди. Аллоҳ қабрларини нурга тўлдирсин!\nИмом Косоний завжаларининг қабрини то вафот топгунларича ҳар жума кечаси зиёрат қиларди. Тақдирнинг ажойиблигини қарангки, бу зот ҳам кўп ўтмай Ҳалабнинг ўзида вафот топдилар ва васиятларига мувофиқ завжалари қабри ёнига дафн қилиндилар. Ибн Адим айтади: «Мен мазкур қубба остидаги икки ошиқнинг қабрини бир неча бор зиёрат қилдим. Аллоҳ уларни жаннатда ҳам бирга қилсин!»\nБугунги кунда ҳам Ҳалабда Имом Абу Бакр Косоний ва Фотима Самарқандиялар яшаб, илм-маърифат тарқатган уй мавжуддир.\nИслом тарихида ўзининг ҳаёси, илми, тақвоси ва бошқа кўплаб фазилатлари билан из қолдирган мана шундай оналаримиз бўлишган! Бугунги муслималаримиз ахлоқда ҳақиқий ўрнакни ана шу зотлардан олишлари керак. Аллоҳ таоло Фотима Самарқандияни, у зотнинг оталари Муҳаммад ибн Аҳмад Алоуддин Самарқандийни, Имом Косонийни ҳамда барча ўтган фузалоларимизни Фирдавс жаннати билан мукофотласин. Бизларнинг зурриётларимиздан ҳам мана шундай алломаларни юзага чиқарсин!\nРасулимизга битмас туганмас салавотлар бўлсин! Вассаламу алайкум ва раҳматуллоҳ!\nТошкент ислом институти матбуот котиби\nОлдингиРамазон ойининг биринчи кунини бир вақтда бошлаш бўйича мулоқот ўтказилдиКейингиЭнг яхши совға…\nЗарофат араб ТИЛИ курсидан\nРахмат тарихий маълумотларни ўқиб анчагина маълумот олдим. Аллох рози бўсин ва яхши нийят хам қилдим 3қизчаларимни дуо қилиб


Индонезияда вулқон “уйғонди”: минглаб одамлар эвакуация қилинди (ВИДЕО) - www.Voydod.net\nВсего на сайте: 533\nИндонезияда вулқон “уйғонди”: минглаб одамлар эвакуация қилинди (ВИДЕО)\nСинабунг вулқони отилиши сабабли Индонезиянинг Суматра ороли шимолидан уч мингдан ортиқ кишиэвакуация қилинди.\nҲозир яқин атрофда жойлашган қишлоқлар баландлиги уч метр келадиган кул биланқопланган.\nТабиий офатлар оқибатларига қарши кураш бўйича миллий агентликмаълумотларига кўра, ҳозир вулқон кратеридан қуюқ тутун чиқмоқда. Ҳукумат сайёҳлардан тоғдан 1,5километр радиусдаги хавфли зонага яқинлашмасликни сўрамоқда.\nДеярли 400йиллик сукутдан сўнг илк бор вулқон 2010 йил августида “уйғонган” эди. Ўшанда икки киши ҳалок бўлган, 30 минггаяқини эвакуация қилинган.\nҚайд этиб ўтамиз, Индонезияда 130 га яқин“уйғоқ” вулқонлар мавжуд бўлиб, уларнинг орасида сув остида жойлашганлари ҳам бор.


Муносабат майдони 11 April 2019 15:10 209\nПрезидентимиз Шавкат Мирзиёев ташаббуси билан юртимиз тарихида илк маротаба ўтказилаётган ва Термиз шаҳри мезбонлик қилаётган Халқаро бахшичилик санъати фестивали, ҳеч шубҳасиз, “дунё фольклоршунослиги харитаси”да Ўзбекистон номининг йирик ҳарфларда ёзилишига сабаб бўлди.\nБахшичилик – эпик жонли ижро санъатнинг бошқа йўналишларидан шуниси билан фарқланадики, унда фонограмма йўқ. Ясамалик йўқ. Воқелик қай ҳолда бўлса, шу йўсинда акс этади. Шунданми, бахши-шоирлар ўз халқининг бийрон тилига менгзалади. Шунданми, халқ оғзаки ижодининг бу ноёб тури дунёнинг қайси давлатида, қайси тилда, қай оҳангда, қай созда ижро этилмасин, бирдек эъзозланади. Фольклор – қалбнинг соф жаранги, инсоният тарихининг энг узоқ манзилларидан сўзлайди. Ватан сўзини уқтирмасдан ватанпарварликни дилга дарж этади, эзгуликни, тинчликни, меҳр-муҳаббат, дўстга садоқат туйғуларини куй сеҳри билан томирларга жойлайди.\nБу санъат турининг бошқа бир аҳамияти нимада?\nАтоқли фольклоршунос олим, академик Тўра Мирзаевнинг ишонч билан таъкидлашича, дунёдаги бизгача етиб келган эпослар – “Элиада”, “Одиссея”, “Рамаяна”, “Маҳобҳорат” каби достонларнинг ёзувдаги шакллари пайдо бўлиши билан оғзаки ижроси минг йиллар аввал сўнган эди. Лекин “Манас”, “Ботирлар жири”, “Гўрўғли” каби достонлар асрлар оша яқин қардош халқларимиз талқинида жонли ижрода бизгача етиб келяпти. Мана шу далилнинг ўзиёқ, халқ оғзаки ижоди намуналарини асл ҳолида сақлаш ва келажак авлодга етказиш масъулиятининг қанчалик муҳим эканидан дарак беради.\nПрезидентимиз Шавкат Мирзиёев ташаббуси билан юртимиз тарихида илк маротаба ўтказилаётган ва Термиз шаҳри мезбонлик қилаётган Халқаро бахшичилик санъати фестивали, ҳеч шубҳасиз, “дунё фольклоршунослиги харитаси”да Ўзбекистон номининг йирик ҳарфлар билан ёзилишига сабаб бўлди. Етмишдан ортиқ мамлакатдан келган халқ оғзаки ижоди ихлосмандлари эпоснинг турфа талқинларини бир ҳудудда, бир майдонда туриб ҳис этиш бахтига мушарраф бўлишди.\nЯна бир эътиборли жиҳати, фестиваль баҳона ташкилий тайёргарлик жамоатчилик синовидан ўтди, илк бора ўтказилаётгани боис мутасадди ташкилот вакиллари, шулар сирасида, хорижий ҳамда маҳаллий ОАВ ходимлари тажриба орттиришди. Бу жараёнларнинг бевосита қатнашчиси, кузатувчиси, ахборот узатувчиси, холис баҳоловчиси бўлишди. Инчунин, газетамиз махсус мухбирлари ҳам ана шу иштирокчилар қаторида эди.\nДовонларда йўл равон ва обод макон\n“Термизда халқаро фестиваль бошланяпти”, деган хабар янграгани ҳамоно ошуфта диллар “жануб гавҳари” аталмиш шаҳар томон ошиқди; кимдир темир қанотда, кимдир темир изда. Биз эса темир тулпор – автомашинада кетишни маъқул кўрдик. Сабаби, анча бурун ўтганимиз бузуқ, ўйдим-чуқур йўлларнинг бугунги ҳолатини синаш эди. Тошкент–Сурхондарё йўналишида қатнайдиганлар билишади, бу йўл кўп йиллар мобайнида ҳайдовчилар учун чинакам бошоғриқ бўлиб келган. Кечагидек эсимизда: машина жонворга ичинг ачийди, аждарҳонинг оғзидек қорайган чуқур ўраларга қарс-қурс тушиб чиқавериб, алп бўлгинг кеп кетади: дулдулингни азот кўтариб олиб ўтгинг келади...\nЯшириб нима қилдик, то Сурхондарё вилояти чегараси бошлангунга қадар шу ҳадик бизни тинч қўймади. Хайрият, ўйимиз ёлғон чиқди. Термизга қадар бирор юз чақирим йўл янгитдан асфальт қилинибди. Яйраб-яйраб манзилга етганимизни сезмай қолдик. Шу ўринда бу ажойиб магистрални янгитдан барпо этган азамат йўлсозларга алоҳида ташаккур айтамиз!\nТонг ёришай деганда манзилга етдик. Маълумки, давлатимиз раҳбарининг 2018 йил 1 ноябрдаги “Халқаро бахшичилик санъати фестивалини ўтказиш тўғрисида”ги қарори эълон қилингач, бу байрамона тадбирни кўтаринки руҳда ташкил этиш мақсадида Термиз шаҳрида улкан бунёдкорлик ҳаракатлари бошлаб юборилгани хабар қилинган эди. Ўзимизу кўзимиз гувоҳ – катта ҳажмдаги қурилиш, реконструкция, ободонлаштириш ва кўкаламзорлаштириш ишлари бажарилибди, кўча ва хиёбонлар, кўп қаватли тураржой бинолари жорий таъмирдан чиққан. Шаҳар бўйлаб фестивалга оид панно, баннер ва рекламалар, суратлар, электр нури билан узатиладиган ёзувлар, улкан мониторлар ўрнатилган.\nЭскартиш: Ўтган йил декабрь ойида хизмат сафари билан Термиз шаҳрида бўлар эканмиз, Ўзбекистон Республикаси Бош вазирининг ўринбосари Азиз Абдуҳакимов фестивалга тайёргарлик борасида йиғилиш ўтказаётганидан хабар топдик. Давра суҳбатида анжуманга оид барча мутасадди раҳбарлар, уларнинг ўринбосарлари, шунингдек, профессионал маҳорат ва тажрибага эга сценарист ва режиссёрлар, саҳна рассомларини учратдик. Ишчан руҳда ўтган йиғилишда асосий ишлар тақсимот қилинди, шароит ва камчиликлар айтилди. Бизнинг эътиборимизни тортган жиҳат, модератор Азиз Абдуҳакимовнинг шундай мазмундаги ушбу нуқтаи назари эди: “Фестиваль бу бизнинг юзимиз. Беш кунда ўтиб кетиши мумкин, аммо шу баҳона ҳудудда қилинган кенг кўламли ўзгаришлар қолади, йиллар давомида воҳа халқи баҳраманд бўлади. Туризм салоҳияти ошади. Янги иш ўринлари кўпаяди. Шаҳрисабзда ўтган Халқаро мақом фестивалида ташкилотчилик борасида айрим камчиликлар кўзга ташланганди. Бундан тўғри хулоса чиқариш шарт!”\nФестиваль платформаси билан танишув\nДастлаб қоидага мувофиқ, қолаверса, аккредитация бейжикларини тезроқ қўлга киритиш иштиёқида ОАВ ходимлари учун махсус ташкил этилган матбуот марказига йўл олдик. Сурхонлик таниқли адиб Собир Термизий номидаги вилоят ахборот-кутубхона маркази биносининг биринчи қавати журналистларга мослаб атай жиҳозланган. Тезкор интернет, компьютер жамланмалари, кофе-брейк, навбатчи тиббий ходимлар хизматингизга шай. Очиғи, анжуман доирасидаги маълумот алмашинуви борасида қийинчиликларга дуч келмадик. Марказ 24 соат мобайнида узлуксиз ишлаб турди. Боз устига, матбуот маркази ташаббуси билан телеграм ижтимоий тармоғида журналистлар учун Baхshi_Surxondaryo гуруҳи очилди. Виртуал контентда телевидение, радио, газета ва интернет нашрларда эълон қилинган материаллар ҳаволаси узлуксиз улашиб турилди. Натижада мазмун бир хиллигининг олди олинди. Ҳамкасблар тааллуқлиликдан келиб чиқиб, ранг-баранг чиқишлар қилишга эришди. Шунданми ё бошқа сабабми, билмадик, фестиваль учун атай яратилган bakhshi.uz веб-сайтида янгиликлар даврийлиги тўхтаб қолди. Бошқача айтсак, сайтда охирги хабар 4 апрель куни жойлаштирилди ва бошқа янгиланмади.\nФестивалнинг асосий тадбирлари нималардан иборат эди?\nБиз оддий томошабин сифатида буни асосан уч манзарада кўрдик.\nБиринчиси, Термиз шаҳридаги Санъат саройи ҳудудидаги боғда этнографик кўргазмалар, миллий чолғулар ва либослар, ҳунармандлар меҳнат маҳсули, тадбиркор ва ишбилармонлар томонидан тайёрланган маҳсулотлар кўргазмаси ҳамда тасвирий ва амалий санъат асарлари ярмаркаси. Бадиий, ижодий жамоаларнинг концерт дастурлари...\nИккинчиси, “Жаҳон цивилизациясида бахшичилик санъатининг ўрни” мавзусидаги илмий-назарий анжуман.\nВа ниҳоят, учинчиси Санъат саройи майдонида халқаро фестивалнинг тантанали очилиш маросими ва иштирокчилар ҳамда меҳмонлар учун махсус концерт дастури. Худди шу аренада фестивалнинг расмий ёпилиш маросими ва турли номинациялар бўйича ғолибларни тақдирлаш.\n...Достонча сўйлаб фестиваль кўримини Алпомишга менгзасак, ташкил этилган кўргазма чиройда Барчин бўлди. Биз шу пайтга қадар юртимизда ўтган бу каби кўплаб кўргазмаларда қатнашганмиз. Бошқаларини камситмаган ҳолда, икки қўлимизни кўксимизга қўйиб деймизки, Термиздагиси чинакам ўзгача ўтяпти. Яъниким, юртимизда халқаро типдаги ярмаркалар кўпайгани сайин қатнашчиларнинг маҳорати ошиб, илҳоми жўш ураётгандек гўё. Сер солганингиз сари ҳайратингиз ошади, инсон нақадар кошиф эканига бот-бот амин бўласиз. Бир тарафда қадим миллий чолғулар – дўмбира, чанқовуз, сибизға, бўламон, сопол най, қўбиз, қўшнай... Яна бир тарафда анъаналаримиз нақш солган либослар, бош кийимлари, қадимий обида, қалъа ва миноралар макетлари, кийим-кечак, қўл ишланмалари, тақинчоқлар, зебигардонлар, ҳудудларга хос ўтовлар, бахшичиликка оид адабиётлар, хуллас, минг йилликдан то бугунги кунимизгача бўлган катта бир ансамбль қаршисида сезасиз ўзингизни.\nОлимлар ила боғлиқ омадсизлик...\nКўпчиликнинг яхши хабари бор, ижтимоий тармоқлар ҳамда интернет нашрида “Президент табригида эслаган олимлар байрамга киритилмади” мазмунидаги хабар ва изоҳлар урчиди. Келинг, воқеаларнинг бевосита иштирокчиси сифатида аслида нима бўлганига эътиборингизни қаратсак.\nТўғриси, айнан конференция иштирокчилари ташкилотчилиги билан боғлиқ пала-партишлик сал аввалроқ бошланган эди. Яъни, 5 апрель куни Сурхондарё вилояти ҳокимлиги матбуот хизматининг телеграмдаги канали “ТерДУ халқаро бахшичилик конфeренциясини ўтказишга шай” мавзусида материал эълон қилди. Танишар эканмиз, университет жамоаси конференцияга сидқидилдан тайёргарлик кўришганининг гувоҳи бўлдик.\nАммо бироз ўтиб, бизга маълум бўлмаган сабабларга кўра, конференция “Оила” илмий-амалий тадқиқот маркази вилоят бошқармаси жойлашган бинога кўчирилгани тўғрисида хабар қилинди. Натижада “тор жойда томоша” ҳақидаги мақолни эсга олишга мажбур бўлдик. Таажжубланар эканмиз, айни ҳолатни тиғиз график ва вазиятнинг ҳукмига йўйишдан бошқа иложимиз қолмади.\nФольклоршунос дарғаларимизнинг фестиваль очилиш маросимига киролмай қолгани эса... Очиғи, ҳатто биз ҳам асосий тадбирга кириш ҳуқуқини берадиган махсус голограммали рухсатномани тадбир бошланишидан сал бурун олдик... Фикримизча, илм фидойиларининг тадбирда қатнашолмай қолгани атайин қилинмади. Не дейсизки, бахшиёна қўшиқлари билан элимиз меҳрини қозонган машҳур халқ артисти ҳам рухсатномадан қуруқ қолибди. Санъаткор азбаройи қизиқуви туфайли хорижлик меҳмонларга таржимон ва йўлбошловчилик қилаётган талабанинг рухсатномасидан фойдаланишга мажбур бўлгани кулгили эмасми? Аввалги хатбошида қайд қилганимиздай, бу кўламдаги халқаро фестиваль Термизда илк маротаба ўтказилаётгани боис тажрибасизлик панд берди, чоғи. Муҳими, хатолардан вақтида хулоса чиқариш зарурлигини мутасаддилар унутишмаса, бас.\nФестиваль билан боғлиқ мазкур кўнгилсизликни атайин тилга олаётганимизнинг сабаби шундаки, чин илм қилган зотларнинг бир қаноти камтарлик бўлса, иккинчиси бағрикенгликдир. Шу туфайли ҳам уларни алоҳида эътиборга лойиқ деб ҳисоблаймиз...\nАсосий саҳна ва режиссура ҳақида\nТурфа хил митти гуллар чиройли дизайн тархида экилиб, обдон парваришланган. Бариси табиий. Бу манзара, айниқса, юқоридан қарасангиз, кайфиятингизни чоғ қилади. Тарихийликни жонлантириш бўйича саҳна рассомлари анчагина тер тўкишганини олқишлаш керак. Шунингдек, қурол-аслаҳалар, ёй, суворий совути, жанговар довул, либослар бичими ва композицияси профессионаллар қўлида яратилгани шундоққина билиниб турибди. Очилиш маросимининг бадиий қисмини кўрар эканмиз, сценарий борасида креативлик кўзга ташланади. Биз бу намойишни бош режиссёр томонидан халқ оғзаки ижодининг барча йўналишларини иложи борича қамраб олишга уриниш сифатида ижобий баҳоладик. Агар ўқ мазмунга нигоҳ берсак, муштипар она сиймоси балқиб чиқади. Чунончи, “Алпомиш” достонидаги онаизорнинг “Исинг болама ўхшайди” ёхуд “Ошиқ Ғариб ва Шоҳсанам” достонидаги онаизорнинг “Болама ўхшайди овозинг санинг” илтижолари сценарий учун махсус танлаб олинган. Ижодий боғламларнинг узилиб қолмагани, бир-бирини тўлдиргани таҳсинга сазовор. Якун ҳам, албатта, шунга яраша бўлди. Тоғ-тошлар қулаб, ортидан кошона-саройлар пайдо бўлганида катта рамзий маъно уқиш мумкин.\nХалқаро бахшичилик санъати фестивали ҳақида билдирган фикр-мулоҳазаларимиз тўқима эмас, кўрган-кечирганларимиз асосида бор борича ёзилди. Ўйлаймизки, биз эътибор қаратган жиҳатлар, хусусан, ташкилотчилик борасида тилга олинган айрим камчиликлар келгусида ўтадиган бу туркумдаги халқаро анжуманларда бошқа учрамайди. Эътироф этилган муваффақиятлар эса янада юксалиб боради.\nОчунга шиддат билан очилаётган жонажон диёримизга эса яна бир қутлуғ шодиёна муборак бўлсин!


Шармандачилик йўлига ўтган Адлия Вазири Русланбек Давлетов шундай дебди: Тугади, тамом. Буёғига аукцион бўлиши шарт! Тошкентда ҳокимнинг қарори билан ер ажратиш якунланди! - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n22:51 - Шармандачилик йўлига ўтган Адлия Вазири Русланбек Давлетов шундай дебди: Тугади, тамом. Буёғига аукцион бўлиши шарт! Тошкентда ҳокимнинг қарори билан ер ажратиш якунланди!\nТошкентда шаҳар ҳокимининг қарорлари билан танловсиз, тўғридан тўғри ер ажратиш бўйича ўтказилган эксперимент ниҳоясига етганмиш, бу ҳақда ер муносабатларига оид президентнинг янги фармони юзасидан ўтказилган матбуот анжуманида Адлия Вазири Русланбек Давлетов маълум қилди.\n“Тошкент шаҳрида тўғридан тўғри шаҳар ҳокимининг қарори билан ер ажратиш бўйича эксперимент бўлган эди. Бу муддат тугади, энди Тошкент шаҳрида ҳам ерлар аукцион орқали ажратилади. Ушбу фармон ҳеч қандай истисноларсиз шаҳарда ҳам ижро қилиниши керак”, дебди у.\nСўнгра ШАРМАНДАлик Адлия Вазири қўшиб қўйибди (кечагина бўлиб ўтган АОКА мажлисида): “Чунки айниқса шаҳарга алоҳида эътибор қилиш керак. Тошкент ва Самарқанд шаҳарларида ер жуда қиммат. Шунинг учун, бу ерларнинг ҳақиқий баҳоси аукционда аниқланиб, давлатга пул тушиши керак.\nТезроқ инвестициялар киритилиши, эгилувчан тизим бўлиши учун бу қилинган эди, энди тугади, тамом. Буёғига аукцион бўлиши шарт”.\nХуллас, Адлия ходимлари ҳам оддий шармандалик йўлини танлаганлари жуда ҳам қизиқ бўлмоқда. Бу вазир кечагина бошқача гаплар айтганди, бугун биз айтаётган гапларимизни қайтарибди.


Telegram’га каналлардаги расмий рекламаларни ўчириш функцияси қўшилади – Kommers.uz\nТехнология\t20:30 | 6.11.21\nTelegram’га каналлардаги расмий рекламаларни ўчириш функцияси қўшилади\nКўпчилик фойдаланувчилар Telegram расмий рекламаларни ўчириш имкониятини жорий этишни таклиф қилган\nПавел Дуров Telegram каналларда реклама кўрсатишни ўчириб қўювчи пулли функция устида ишлаётганини айтди. Бу ҳақда мессенжер раҳбари ўзининг расмий каналида ёзмоқда.\nДуровнинг сўзларига кўра, кўпчилик фойдаланувчилар Telegram расмий рекламаларни ўчириш имкониятини жорий этишни таклиф қилган.\nУнинг сўзларига кўра, каналлар муаллифлари рекламани ўчириб қўйиш имкониятига эга бўлишни хоҳлайди. Ҳозирда компания бу вариант учун ҳам иқтисодий шартларни ҳисоблаб чиқмоқда.\n“Реклама берувчилар тез орада исталган каналга ‘кўринмас’ реклама жойлаштиришлари мумкин бўлади. Агар ҳар бир таассурот учун етарли нарх бўлса, бу каналда ҳеч қандай реклама бўлмайди», — дея қўшимча қилди Дуров.\nTelegram раҳбарининг ёзишича, мессенжернинг зарарсиз лойиҳага айланишига имкон берувчи функциялар устида ишлашда давом этилади. Бу жараёнда фойдаланувчилар ва контент муаллифларининг манфаатлари устуворлигича қолади.\nАввалроқ Telegram мессенжердаги каналларга расмий рекламалар юборишни бошлаши ҳақида хабар берилганди.


ЎзА - Армиямиз – ғуруримиз, ифтихоримиз\n12.01.2016 12:42 Ватан ҳимояси – муқаддас бурч\nРеспублика Маънавият тарғибот маркази билан ҳамкорликда ташкил этилган тадбирда маънавият тарғиботчилари, институт профессор-ўқитувчилари ва тингловчилари иштирок этди.\nОлий ҳарбий божхона институти бошлиғи С.Абдухалилов ва бошқалар Президентимиз раҳнамолигида ҳарбий соҳада амалга оширилаётган кенг кўламли ислоҳотлар юксак самаралар бераётгани, ҳарбий қисм ва таълим муассасаларида барча зарур шароитлар яратилганини таъкидлади.\nДавлат божхона қўмитаси ҳам давлатимиз хавфсизлигини таъминлаш, унинг иқтисодий манфаатларини ҳимоя қилиш ҳамда давлат хазинасига божхона тўловларини ундириш каби муҳим вазифаларни бажармоқда. Божхона постларининг моддий-техник баъзаси мустаҳкамланиб, соҳага замонавий ахборот-коммуникация технологиялари кенг жорий этилмоқда. Постларни назорат воситалари билан жиҳозлаш, ходимларнинг хизмат фаолияти учун қулай шароитлар яратиш, сидқидилдан хизмат қилаётган ходимларни муносиб рағбатлантиришга алоҳида эътибор берилмоқда.\nБожхона тизими фаолияти самарадорлиги, унинг мунтазам такомиллашиб бориши кўп жиҳатдан кадрлар салоҳиятига боғлиқ. Божхона ишини жаҳон андозалари даражасида ташкил этишнинг муҳим шартларидан бири юқори малакали божхона ходимларини тайёрлаш ва уларнинг касб малакасини ошириш тизимини тубдан яхшилашдир.\nТадбирда институтда самарали фаолият кўрсатган божхона хизматчилари ҳамда фахрий ўқитувчилар рағбатлантирилди. Институт тингловчиларининг ҳарбий-ватанпарварлик мавзуидаги чиқишлари иштирокчиларда катта таассурот қолдирди.


8 март арафасида биз Кристина Шарипованинг самимий ва таъсирли мақоласини эълон қиляпмиз. Бу мақолада у турмуш ўртоғи Балига совға қилган саёҳатдан олган таассуротлари билан ўртоқлашади...\nҲаётда шундай пайтлар бўладики, тақдир сени ўз зарбалари билан синайди. Бундай вақтларда ҳаммаси чаппасига кетаётгандек туюлади ва сен буларга жавобни ичингдан қидира бошлайсан. Кўзингни юмасан ва асровчи фариштанг сени самолёт қанотларида... Ҳинд океанининг жаннатмакон оролига элтиб қўяди.\nЭрталаб чакалакзорнинг қоқ марказида уйғониш, тоза ҳаводан нафас олиш, тропик дарахтларга назар ташлаш ва янги кунни қарши олиш... Убуд – Балидаги гуручли далалар, террасалар, сон-саноқсиз ҳинд ибодатхоналарию ўнлаб дарёлар билан ўралган ажойиб шаҳар.\nБироқ ҳаммаси ҳақида бир бошдан.\nУбуддан шимолда кўп километрларга чўзилган гуруч далалари ястаниб ётибди. Гуруч далалари оқимлари менга болалар пирамидасини эслатиб юборди. Худди кимдир пирамидани ердан кўкка қараб бино қилиб, сатҳининг ўлчамини пухталик билан ўлчаб чиққандек.\nСен ипакли гуруч туплари билан бир сатҳда турибсан ва бу жараёнга қанча меҳнат сарф қилинганини кўряпсан, шунда орол аҳолиси учун яхши ҳосилнинг муҳимлигини тушуниб англайсан. Асосийси, бу яшил рангнинг ўнлаб жилоси ва ёввойи табиат товуши. Манзара ўзига мафтун қилади, фикр ҳам, сўз ҳам йўқолиб қолади, фақатгина ичингдаги ҳис-туйғу ва худди сен ҳам экзотик гулдек таассурот уйғонади. Буларнинг барига қараб, ҳавода қушдек учгинг келади. Ва буни катта «арғимчоқ»ларда амалга оширишинг мумкин.\nТўғрисини айтганда, мен ўзим бунга ҳеч қачон журъат қила олмасдим, бироқ менинг фариштам: «Сен буни қилишинг керак, мен чипта олиб бўлдим!» деди (унинг ўзи бундай парвозга журъат топа олмади).\nВа мана, қўрқувни озгина бўлса-да назоратга олиб, сен жарга қараб учасан... Бу бақириқ кейин миямда айланаверди. Тебрангич каби гуруч далалари поғоналарининг қияликлари узра чайқалиб, қўрқув аста йўқолаётганини сезасан, қувонч вужудингни қамраб ола бошлайди ва ўзингнинг қўрқинчли бақириғингни эмас, қувноқ «ЙУ-ХУ-ХУУУУУ»ни эшитасан. Кўзингни ва қўл кафтингни очасан, шамолни қучоқлаганча учасан!\nТомчи денгизга қуйилишини ҳамма билади, бироқ океан ҳам томчига уланишини кўпчилик билмаса керак. Мен океан билан айнан шундай қилиб танишдим. Нуса-Дуа соҳили, Ayodya Resort Bali 5* меҳмонхонаси.\nИлиқ қум, уфқдаги мовий ранг теп-текис майдон, сени ушлаб олиб бепоён гирдобга олиб кетишга тайёр тўлқин қалқишидаги жўшқин эҳтирос. Чексиз-чегарасиз куч ва энергия оқими. Бу дамда оламимиз қанчалик улканлигини, у нақадар ажойиблигини тушунасан ва ўзингнинг олам билан бир бутун эканлигингни ҳис қиласан.\nСен болалар каби бахтдан қувнайсан. Ҳиссиётлар сени шунчалик қамраб оладики, бир қараса куласан, бир қараса йиғлайсан. Тўлқинлар билан дўстлашиш учун вақт керак бўлади.\nОкеан ўзгарувчан ва уни тонг саҳарда кўриш муҳим. Бу тинчлик, сокинлик, янги куннинг туғилиши ва кўринмас мўъжизани ҳис этиш вақти.\nБали йога тортишиш маркази эканлиги ҳаммага маълум. Борди-ю сен ҳеч қачон йога билан шуғулланмаган бўлсанг ҳам, мантра ва медитация нима эканлигингни билмасанг ҳам, бу вақтда нафас чиқармай, ҳаракатда муаллақ қотишни ва ўз кўнглингга назар ташлашни, ҳаётингда нима бўлса, барига миннатдорчилик билдиришни хоҳлаб қоласан!\nУлкан таассуротлар учун эса қирғоқ чизиғи бўйлаб велосипедда эрталабки сайр уюштириш мумкин.\nБалида шундай жой борки, мен уни дунёнинг чети деб атаган бўлардим. Бу Улувату, қояли жарликдаги ибодатхона. Бу мен учун ҳақиқий кашфиёт эди. Кун ботиши пайтида жарлик ёқасида туриб сен уфқдан тўлқинларни кўрасан, кенг кўпикли чизиқлар бир-бирини қувиб етиб тоғ этагида бир-бирига етиб олади ва тоғга урилиб чилпарчин бўлади. Бу дамда сен худди бепоёнлик узра мувозанат сақлаб тургандек бўласан.\nОролдаги ўнлаб катта ва кичик ибодатхоналар ўзининг гўзаллиги, архитектураси ва аҳамияти билан лол қолдиради.\nБали санъати, урф-одатлари ва маросимлари кўнгилга хуш ёқади. Балилик ўрта ҳисобдаги аёл кунининг учдан бир қисмини диний маросимга тайёрланиш, унда иштирок этиш ва ибодатдан сўнгги йиғиштиришга сарфлаши ҳисоблаб чиқилди. Бунга руҳлар учун таом тайёрлаш, кулдон ҳажмидаги пальма япроқларидан тўқилган саватча, бир нечта гуруч ва хушбўй гуллар мисолдир. Бизнинг келинларимиз эрталаб ҳовлини супуришдан нолимасалар ҳам бўлади!\nКечқурун баъзи ибодатхоналарда ажойиб бали саҳна рақсларини ва томошаларини кўриш мумкин.\nОкеан соҳилидаги постановка спектаклида иштирок этиш кутилмаган совға бўлди. Мен уни «Ғалати кишилар рақси» деб номладим.\nШунингдек пляжда бошқа ғалати одамларни ҳам учратиш мумкин. Куннинг биринчи ярмида пляж севишганлар ва суратга тушаётган келин-куёвлар билан тўлиб кетади.\nКеч тушгач эса эртакнамо тўй маросимининг гувоҳи бўлиш мумкин... Қайси қиз буни орзу қилмайди дейсиз?\nБали таомлари худди оролнинг ўзи каби ёрқин, ноодатий, кўп қиррали, вақти-вақти билан дадил.\nКреветкаларни албатта татиб кўринг! Уларни бу ерда тайёрлашни билишади!\nАлоҳида маслаҳатим – Убудда рифтингда бўлиш, қалин чакалакзор билан ўралган тоғ кўли дарёси бўйлаб пастга тушиш. Бу ерда сўзлар ортиқча.\nБали шунчалик улкан ва қизиқарли оролки, ҳар бир киши ўзига мос нарсани топади ва ҳеч ким бефарқ қолмайди.


Шукур Холмирзаев. Нотаниш одам (ҳикоя) | www.ziyouz.uz\nБош саҳифа Ўзбек насри онлайн антологиясиШукур Холмирзаев (1940-2005)Шукур Холмирзаев. Нотаниш одам (ҳикоя)\n— Оббо, мендан… нима истайсиз ўзи, амаки?\n«Исина беринг? Оловини миннат қилганими!» Пиджакни кийиб, ўрнимдан турдим. Камардан чиқарканман, нотаниш одамни кўрдим. У пастда, сойнинг ёқасида югура-ела, дарё тошқини тошларнинг тагига тиқиб ташлаган шох-шаббаларни терарди. «Ҳа, пишиқ одам. Бу ўтинларни уйга олиб кетади. Эшагиям тайёр». Нотаниш одам ўтин учун камар билан сой орасида яна уч-тўрт марта қатнагач, кийимларини сиқиб, жойига келиб ўтирди. Менга кўз қирини ташлаб, ўчаётган чўғларни дағал бармоғи билан титкилади.\n— Томоша қилинг, ёмғирнинг ёғишида кўнгилга ёқадиган бир дилгирлик бўлади, — деди у. — Кўп яхши нарсалар ёдга тушади. Айниқса ўт ёнида ўтириб томоша қилсанг. Келинг-е, йигит, ўтиринг.\n← Аввалги Аввалги Неъмат Аминов. Қассоб бобонинг ити (ҳажвия)\nКейинги → Кейинги: Шукур Холмирзаев. Бир кўрган таниш (ҳикоя)


Пенсия ва нафақа пулларини кечиктирган тижорат банклари жаримага тортилади — Review.uz\nФуқароларнинг пенсия ва нафақа суммасидан хизмат ҳақи ушланмайди. Фуқароларга исталган вақтда тижорат банки ва Пенсия жамғармасига келмаган ҳолда мобиль илова ёрдамида ёки “Call center”га мурожаат қилиш орқали ўзларининг пенсия ва нафақалари олиш шаклини (нақд пулда ёки банк картаси орқали) ўзгартириш имконияти яратилади.\n- 2022 йил 1 январдан бошлаб пенсия, нафақа ва бошқа тўловларни аҳолига етказиб бериш ҳар 3 йилда ҳудудларда алоҳида тендер асосида танланган тижорат банки ёки бошқа ихтисослашган ташкилот томонидан амалга оширилади.\n- Тендер танловида пенсия ва нафақа олувчиларга энг яхши ва қулай шароит ҳамда арзонроқ хизмат ҳақи таклиф этган тижорат банки ёки бошқа иҳтисослашган ташкилот ғолиб деб белгиланади. Яъни, ушбу йўналишда соғлом рақобат муҳити яратилади ҳамда тижорат банклари ўртасида фуқароларга пенсия ва нафақаларни етказишда шароитларни яхшилаш учун харакатни рағбатлантиради (бугунги кунда ушбу тўловлар фақат Халқ банки филиаллари томонидан етказиб берилмоқда ва бунинг учун 0,9 фоиз хизмат ҳақи тўланмоқда).\n- Тендерда иштирок этадиган тижорат банки томонидан хизмат ҳақи миқдори тўловларни яшаш манзилига ёки маҳалла фуқаролар йиғини биносига етказиш шартларидан келиб чиқиб, дифференциялашган тартибда сумманинг 1 фоизигача белгилаш мумкин.\n- Пенсия ва нафақаларни фуқароларга етказиб бериш бўйича хизмат ҳақи харажатлари Пенсия жамғармаси ва республика бюджетидан тўлаб берилади. Яъни, фуқароларнинг пенсия ва нафақа суммасидан хизмат ҳақи ушланмайди.